
GODINA XI, 


U ZAGREBU, PROSINAC 1927. 


BROJ 4. 


OM LAĐI NA 

LIST ZA ZABAVU I POUKU SREDNJOŠKOLSKE MLADEŽI 


LJUDI BEZ HLJEBA. 


Znam, sutra će opet krenut’ iz luke 
parobrod naših pun kršnih ljudi, 
bez kruha što su na rođenoj grudi, 
a besposlene im žuljave ruke. 

Na obalu poć’ ću i stat’ do broda, 
da stisnem desnu svakom od reda, 
da zaželim njima, što gorka bijeda, 
ih tare: »Sretno, krv našega roda!« 


Oni će mučke na palubu stati, 
dok će im srce pucati od bola 
za zemljom, što je krvava i gola 
i nije im mogla ni hljeba dati. 

I poći će u svijet — u kraj ma koji 
s osnovom čvrstom: radit ko ludi 
i s uštedom malom na rođenoj grudi 
naći se jednom; tad sretni i svoji. 


Znam, sutra će opet krenut’ iz luke 
parobrod naših pun kršnih ljudi, 
što su otuđeni rođenoj grudi, 
prezreni snosili najgore muke. 

Srećko Dobrila, Istra. 


VRATAR KOD ZLATNE ZVIJEZDE. 


Na ledini, izvan bedema gradskih, bila se 
bitka. Jedna onih bitaka, što su bile na dnev¬ 
nom redu, otkako je pored starodrevne gimnazije 
otvorena i realka. To se zbilo naravski već pred 
mnogo vremena. Gradski su se zidovi odonda 
već i sravnili sa zemljom, šančevi s vojskama 
žaba isušili se i ispunili; a nekadanji megdandžije, 
đaci realci i gimnazijalci, što su tu tako ustrajno 
vodili bojeve za svoje ideale, postali su već i 
očevi i djedovi. Ali na bojištu, gdje su se izvoje- 
vale u to davno doba tolike sjajne đačke pobjede 
i junački porazi, još se i danas bije bojak, bojak 
nemalo žestok i vragometan, ama mnogo, mnogo 
žilaviji, i svatko će odmah znati, da se tu radi 
o samome prvenstvu u plemenitoj utakmici, ko¬ 
joj se ne treba ni da spomene ime, jer o njoj već 
djeca u kolijevci sanjaju. I kako se vidi, napo¬ 
sljetku noge su pobijedile glavu, realizam proždro 
idealizam. 

Povod onih drevnih bojeva nije trebalo dugo 
da se traži. Visio je, da tako kažem, u zraku 
Obično je počeo usmenom raspravom. Predmet: 
škola i profesori, đaci i redovi. Glavno je bilo 
pitanje, koji su đaci pametniji: realci ili gimna¬ 
zijalci. Svaka je stranka branila ugled svoje škole 
ne štedeći naravski drugu stranku ni u čemu. 
Pri tome se dusi sve više zagrijali, glave se usi- 
jale i pošto su se iscrpli svi usmeni dokazi, tre¬ 
balo je samo odnekale da zaori kobna krilatica 
»Realci istjerani gimnazijalci«, pa da se kao na 


bojni znak svi kao jedan prihvate opipljivih do¬ 
kaza, pograbe se šakama i u tili čas načini se 
gužva i stane se nositi i valjati ledinom kao živo 
klupko, iz kojega su kao iz vatrena vrtuljka trep¬ 
tale na sve strane žive varnice, bijesno razigrane 
ruke i noge. 

I baš u najkritičniji čas, kad su se oni u 
sredini klupka već počeli da dave, neko poviče: 

— Eno rode, eno rode! 

I opet kao na zapovijed klupko se razvije, 
prsne, čestice se njegove razlete i megdandžije 
pogledaju put neba. 

Zbilja, roda! Leti mirno preko vedra neba, 
plovi po modroj pučini kao lađica s dva jedar- 
ceta. 

— Gle, nešto nosi u kljunu! — opet će jedan 
glas iz čete, a ruke bijesno vitlaju. 

— Žaba je — nije — bit će miš! Kakav miš, 
zmija je. Da zmija . .. 

Kad al zatutnji ledina od urnebesa. 

— Ispustila. Glete, ono nešto pada, pada. 
A joj, šta li je to? U istinu zmija. 

— Ta zar ne vidite, da je mlada roda? — 
javi se miran glas jednoga đaka, koji. je čitavo 
vrijeme stajao po strani i palicom rovao po kr- 
tinjacima. Zvali su ga Mijom »prirodožgancem«, 
to će reći prirodoznancem, jer je od svih gimna¬ 
zijalaca imao najbogatiju zbirku prirodnina, živih 
i mrtvih, pa donosio i u školu pune džepove to 
žaba, miševa, guštera i kukaca pa i puzavaca i 

skakavaca na zorno proučavanje i zbog te svoje 
revnosti u proučavanju prirode na licu mjesta, 
pobrao mnogu hvalu od profesora prirodopisa, 
ali i po koji »karcer« od drugih profesora, kad 
bi se njegovoj zbirki jednom prohtjelo, da se 
malo prošeće po školskoj sobi i koji primjerak 
zalutao čak i na katedru. 

Dakle, mlada roda! Jest, nije, jest, nije. I 
umalo nije došlo do ponovnoga boja, da jedan 
realac nije osjetio potrebu, pa da svojim znanjem 
nadbije — ili kako bi se danas reklo: »da iznese 
rekord« nad svojim drugom gimnazijalcem, vris- 
nuvši: 

— Ha, šta mi je to i roda! Al’ ljudi kad bi 
mogli ovako da lete, to bi bilo nešto. 

— Ljudi da lete! Ih budalo, tko bi to mogao? 
— vikne jedno latinče prezirno. 

— Ne bi mogao? Ohoho! A zar nijesi čuo u 
školi, da je u stara doba jedan čovjek načinio 
sebi krila i poletio! 

— Poletio, ali i pao u more pa se utopio. 

— Da šta će, kad je krila slijepio voskom 
i sunce vosak rastopilo? Treba, brate moj, izmi¬ 
sliti mašinu, pa da vidiš. Ja sam čitao u jednoj 
knjizi, da je negdje netko izmislio takvu spravu, 
opašeš se njom, privežeš na leđa velika krila i 
eno ti ga, letiš nebu pod oblake. 

— Budalo, budalo! — vrištalo tu i tamo, 
ali je stvar ipak suviše zanimljiva, da bi je tre¬ 
balo završiti tučnjavom, a nije se prije o njoj 
povela svestrana i temeljita rasprava. I zato se 
sada razvije ponovno jedna onih beskrajnih i 
vrućih rasprava o stvarima, koje su se i ljudima 
a kamoli ne djeci činile kao priče i tlapnje iz 
tisuće i jedne noći, a ipak se napokon ni jednome 
đačetu — ni realčetu ni gimnazijalčetu, ne bi 
učinile nejnogućima, ni najfantastičnije pustolo¬ 
vine Jules Verneovske, makar se svijet upravo 
bio oporavio od čuda žice, što prenosi pismo u 
daljinu i to bez kola i konja nego po stupovima, 
kojima iskitiše ceste i drumove kao beskrajnim 
nizovima vješala. Ili drugim riječima, telegraf bio 
je doduše već gotova činjenica, telefon za đake 
samo pitanje vremena, makar još nije izišao iz 
fizikalnoga kabineta realke ni gimnazije, ali da 
im je onda tkogod samo i natuknuo, da bi se mogli 
razgovarati i dopisivati u daljinu i bez žice i bez 
stupova, štaviše, da bi mogli ploviti lađom u 
zraku i brodom pod morem i doista letjeti zra¬ 
kom kao ptica što leti, — ne, o tome se i pored 
Jul es Verne-a nije još tlapilo ni najvratolomnijoi 
mašti najrealnijega realca. Jer drugo je misliti 
misli i tlapiti tlapnje, a drugo je zbilja zbiljska i 
istina istacka. 

Međutim, dok su tako gradska djeca u svojoj 
mašti preobražavala svijet, dogodilo se u »Zlatnoj 
zvijezdi« nešto neobično. Zlatna zvijezda bila je 
gostionica iliti »bircuz«, kako se zaonda još u nas 
govorilo. I to se neobično desilo ovako: 

Joža, šepavi i guravi Joža, ili »fratar« Joža 
kako ga zvalo i nalo malo i veliko, u isti je 
čas čistio dvorište iza vašarskih kola, što su 
nakon odlaska ostavila obilne tragove svoga bo¬ 
ravka u »Zlatnoj zvijezdi«. 

Upravo je zahvatio posljednju lopatu gnoja, 
pa da će je s velikim zamahom da hiti na bunište. 


kad al’ visoko u zraku, više njegove glave nešto 
zašušti i kao strijela njemu pred noge zvizne. 

— Koji li je bijes? zamrmori Joža i ostane 
s lopatom u zraku. Nije se on doduše nimalo pre¬ 
pao, kao kad baš ne može ništa tako lako da pro- 
drma njegovu ravnotežu i mir duše, niti je ikad u 
svojih sedamedeset i koliko mu je već bilo godina, 
bio »nervozan«. Za tu riječ ni jesu zaonda još znala 
ni gospoda ni njihove gospođe, kamoli da bi znale 
njihove sluge ili ona prostija čeljad, koja — polako 
doduše ali sigurno poprimaju od svoje gospode sve 
navade i običaje, osobito rđave i nevaljale. Ama 
ovo ti je ipak bilo nešto neobično, pa da se časom 
malo i začudiš. 

Dođu mu napamet oni pečeni golubovi, što lju¬ 
dima u priči padnu s neba i ravno u usta. Ama nje¬ 
mu toga ne treba, jer — što je istina, istina — gla¬ 
dan nije bio. A ipak — iako pečeno nije — ali je 
nešto blizu, krilato je, kljunato i nogato — miče se 
i migolji. Treba pogledati, odvaži se Joža, baci lo¬ 
patu i — pogleda, a to je pred njim roda, mlada 
roda, golo golcato rodino ptiče! 

Otkad je živ, to mu se ipak još ruje dogodilo, 
živa roda i njemu pred noge. 

Ali se brzo snađe. Digne živinu. Živa je. Odmah 
zine kljunom. Aha, gladna je. Sad je Joža odmah 
znao, šta treba. Turi pticu u pršnjak i što su mu 
krive noge dale, brzo odšamuca u svoju komoru. 

Nemajte brige. Zna Joža, što je sada najpreče. 
Najprije pretražuje, je li što slomljeno. Naravski. 
Jedna se trklja objesila. Pustite ga sada samo, 
Joža će već providjeti. Zar mu je prvi put pomagati 
nevoljnike i stradalnike, domaće ili namjernike, išli 
na dvije ili na četiri noge? »Fratar« Joža — vele 

— jedva može dočekati, da koga pomogne, posluži, 
utješi, to mudrim savjetima začinivši ih pristalom 
poslovicom kao n. pr. tko zlo sije, gore požanje, 
ili teško nogama pod ludom glavom ili već kako 
se čovjek tješi, pošto je nastradao, — to opet svo¬ 
jim stalnim melemom, što ga je sam vario za svake 
ruke rane i za živinu i za čeljad, pa odvarkom od 
različitih trava, to za groznicu i žiganje, to za zu¬ 
bobolju i grižu. Za svaku bolju ljudsku i živinsku 
on je znao lijeka. A kućna živina bila mu je i za¬ 
hvalna. Time se od strane ljudi nije mogao uvijek 
da pohvali. Čim bi se samo pojavio na dvoru, pri¬ 
lazile bi mu i jatilo se oko njega i pernato i rogato 
i kopitasto, da se jedva mogao da obrani od tolike 
ljubavi. Reći će se, da je to zato, što se u Jožinim 
dubokim džepovima uvijek našao po koji slatki a- 
logajak za svaku gubicu i svaki kljunak. Ama i bez 
toga, t. j. ako su jednom bili i prazni džepovi, sim¬ 
patije su ostale. Pitali se ljudi, odakle? U ljepoti 
mu sigurno nije bilo. Svatko je vidio na prvi po¬ 
gled, da Joža nije ni najmanje bio — što no se veli 

— lijep, štaviše, bio je upravo ružan. Velika glava, 
obrasla štetinjastom kosom, stisi a se duboko među 
ramenima i izbočenim leđima i prsima kao kupus 
u zdjeli; crvene uši kao dva krioca stršala joj na 
obje strane, a noge su bile dvije sablje krivošije i 
to još jedna kraća od druge. I svatko će reći, da 
je neobično ružan taj Joža. 

Ali stan'te malo! Još su tu bile oči, male, do¬ 
duše i duboko uskočile u jame, ama oči, kad te 
pogledaju, zaboraviš, da je pred tobom nakaza. Po- 
grabit će te za srce čudan čar od čudna smiješka, 

SLAPOVI KRKIĆA. 


što će sada da se prelije preko ružna i kozičavc 
lica, smiješak, što će usta razvući od uha do uha 
i lice podijeliti u dvije pole tako smiješne, da će ti 
se zabosti kost u grlu. Ali ne ćeš se ni smijati, jer 
čim u tebe više ne gledaju te čudne oči, na isto lice 
sjest će tuga, bezimena i beznadna i ona će kroz 
onaj smiješak da progovori pun krotkosti i gorke 
molbe: »Ne gledaj na moju rugobu ni na ono, šta 
je na meni neskladno, nego gledaj na moj smiješak 
i na moje oči i oni će ti reći, da sam svakom rad, 
da vas sve volim, ne ću nikome zla, pa nemojte ni 
vi meni. I uostalom oprostite, što sam, kakav sam«. 
Ni jesam kriv, što me ovakva rodila majka«. 

I doista, nitko još nije čuo, da je Joža ikome 
išta zla učinio ili čak kome samo i zlu riječ rekao. 
Štaviše, svatko je osjetio, da se može u Jožu po¬ 
uzdati i da ga Joža neće izdati. 

To je valjda osjetilo i ovo mlado rodino čedo, 
jer se odmah podalo Jožinim rukama i ni časak se 
nije prepalo n'egovih kvrgastih prsta ni njegova 
lica, makar nije bilo nimalo nalik ni na oca rodu, 
ni na majku rodicu. Štaviše, ako je mirno slušalo 
Jožinu utješljivu besjedu, kojom je i rođetu i psetu 
Bundašu, — što je s njime zajedno uljezlo u ko¬ 
moru i smotalo mu se do nogu, da pozorno pro¬ 
matra, kako mu to gospodar čara oko dugokrakoga 
ptičeta, — tumačio, kako je ono moglo ovamo da 
padne, što nikako nije bio običaj mlade rodičadi. 

Najprije se s puno saučešća raspitkivao, boli 
l'ga, kad mu ovako steže ranjenu nogu uz komad 


drvceta, i onda ga stane tješiti, da mu neće biti 
rđavo u Jože, makar mu i ne će biti baš tako kao 
tamo na dimnjaku majstora bravara, gdje su mu 
stanovali stari od pamtivijeka. Naravski ono je 
drevno i plemenito gnijezdo, prostrano, gospodsko, 
vidjelo se već izdaleka, kako se ponosito prostrlo 
više mahovinom obrasla krova. Drevna je to sta¬ 
rina, da se o njoj pripov^eda. Nije li pokojni djed 
majstora Ilije pričao svojoj unučadi, da je od svoga 
djeda slušao, kako je to gnijezdo već od davnine 
čuvalo kuću stare i plemenite bravarnice? I u nje¬ 
mu svako se proljeće legla vesela rodi Čad i hra¬ 
nila žabama i zmijama iz gradskih bara i Dravinih 
ritova. Pa eto i proljetos zar se našlo podmlatka 
nad krovovima gradskim. Kako li im bi, starim 
rodama, kad nedavno stadoše oko njihova gni¬ 
jezda rušiti krov i zidove? Zabrinule su se dabome, 
a bome se zabrinuo i majstor Ilija. Tri godine dana 
odlagao je gradnju. Ne može se graditi novo, dok 
se ne sruši staro. 

A tu je bilo rodino gnijezdo, starina časna. 
Rodino gnijezdo rušiti, ne, to se ne smije. Nikako. 
Ona je sveta, ono ti je kao amajlija; što čuva ku¬ 
ku od groma i ognja. Dugo je mislio majstor Ilija 
i najposlije morao se i da odluči. Treba rušiti, ne¬ 
ma fajde. Ama oprezno. Najprije sve okolo-nao- 
kolo: krov i zidove. Bilo je naravski i prašine, 
kao kad su se uzvitlale i stare uspomene na one 
nizove naraštaja, što su pod starim krovom izvi¬ 
jale svoj vijek a uz njih ili zapravo više njih na 

starom dimnjaku i tolike generacije dugonoge pti- 
čadi. 

I zidovi su pali, samo je još stajao stari dim¬ 
njak i visok, glomazan kao avet dizao se isred 
gomile kamenoga drobi ja, dizao se go golcat i na 
njemu široko i čupavo gnijezdo rodino kao ogromna 
šubara. Na. rubu gnijezda stajale su stare rode i 
treptavih krila, nakostrušene od straha i brige gle¬ 
dale, što će to sada biti, jer otkad pamte, takova 
šta još im se nije nikada desilo. A bome zabrinuo 
se i sam dimnjak, jer valjda se i on prvi put, otkad 
postoji, našao u ovom neobičnom položaju, bi reći, 
golotinji, pa ne samo što ga je moralo zepsti, nego 
je bio i postiđen onako pred svijetom bez svoga 
rođenog odijela, a to sve zar, što je tako vjerno 
čuvao domaće ognjište, da se ne razbjesni, da se 
ne ugasi, oko sebe skupljao naraštaje na prijatne 
razgovore i odmore! Što li će to biti s njim? 

Što li će biti s njim, pitala se i sva ulica, što 
se skupila, da gleda, što će se raditi sa gnijezdom, 
savjetovala i dogovarala se. Naravski, gnijezdo 
treba da ostane čitavo. Ono će se prenijeti na 
drugi dimnjak. Čitava se ulica izjavila spremnom, 
da će im dati gostoprimstvo. Ne nosi li sreću? 
Izbor padne na susjeda, sedlarskoga majstora. 
U njega je dimnjak isto starovjerski sa prostra¬ 
nim pokrovom. Tu će se gnijezdo moći isto tako 
udobno da raširi kao na staroj bravamici. 

A sada još treba smisliti, kako će ga skinuti. 
S velikim nepovjerenjem gleda stari dimnjak i 
osjeti, kako mu se o strane prislanjaju ljestve, uza 
ljestve penju se ljudi i počnu pod gnijezdo turati 
daske. Oprezno, to se zna, da se ne prestraše stare, 
ne povrijede mlade rode. 

Stare se rode obezumiše od prepasti. To se 
dakle zbilja radi o njima, o kući njihovoj, o pod- 
mlatku njihovu! Propast, svršetak, kraj svijeta! 
Tu sada više nema ni gledanja ni razmišljanja. 
Brže bolje šklocnu dva tri puta ljudski, a onda 
zagrabe kljunom u gnijezdo, svaka od starih izvadi 
po jedno mlado, rašire krila, odupru se nogama pa 
se dignu u visine i put Drave i njezinih gostolju¬ 
bivih ritova i bara. 

^ — Ele, tako ti vam je to bilo, sinko moj, za¬ 
vršio Joža svoj monolog o toj zgodi. Tebe, moj 
jadni Adore, putem izgubio iz kljuna tvoj nespretni 
babo. Ama na tvoju sreću našao si se u Jože, i 
Joža će tebe već dobro držati. Ne ćeš imati za 
čim da žališ. 

Tu Joža ispod kreveta izvuče staru rogožaru 
punu slame, gdje su se izlegle već generacije pilića 
Zlatne zvijezde. Istom neki dan preprtljao je Joža 
posljednju kvočku i njenu porodicu u štalu, jer su 
se pilići već tako razrasli, da im nije bilo više mje¬ 


sta u Jožinoj Komori. Kvočka je doduše još neko¬ 
liko puta zabasala pred vrata vodeći svoje jato 
na počinak u staru ložnicu, ali kad joj nitko nije 
htio da otvori, ljuto kvocajući zaputi se sa svojom 
četicom u novi stan. 

Međutim je Bundaš s neprikrivenim nepovje¬ 
renjem gledao u neobičan prinovak. Jer neobičan 
je bio, to je svatko mogao vidjeti. Jer ako su ispred 
njega prolazile čete svakojake pileži i iz kokošjih 
jaja i iz pačjih i guščjih, ali ovako nogatih i klju- 
natih nije još vidio. Pa kad je Joža svršio svoj 
samaritanski posao i pošao na druge svoje dužno¬ 
sti, ostao je Bundaš, da čuva od novoga došljaka 
imovinu svoga gospodara pa i da čuva i samoga 
čudnoga druga. S vremenom se Bundaševo nepo¬ 
vjerenje preobraćalo i u poštovanje, kad je primi¬ 
jetio, kako je ovo čudno pile naglo raslo u visinu, 
a naročito onaj ražanj zadobivao neku opasnu du¬ 
ljinu, da je Bundaš — mudra živina — odlučio da 
prvobitnu antipatiju prometne u simpatiju, jer kad 
s kime već moraš da živiš pod jednim krovom, 
treba da se s njime i slažeš, i što treba da bude, 
neka odmah bude. I u tome je Bundaš bio vrlo 
dosljedan i revan. Počeo novome drugu da donosi 
i darove po onoj francuskoj: »Les petits cadeaux 
entretiennent Tamitie«. Svaki dan položi po kakvu 
dobru kost svečano pred gnijezdo pa se onda 
ispruži po podu i očekljivo gleda, što će na to 
njegov pernati prijatelj. No roda ne mari za kosti, 
već ako nijesu baš žablje, što mu ih gospodar po- 
kadšto i donosio, kad bi se zorom odšuljao na 
Dravu, da ih po barama lovi. A kad Bundaš vidi, 
da roda ne mari za njegovu miloštu, uvrijeđen je 
zakopa u slamu pod rodinim gnijezdom, da je do 
zgode opet iskopa i uzme među prednje noge, pa 
da se njome slatko glođući pozabavi. Tu bi se onda 
i roda zanimala, čime se to bavi priša njezin, 
ispruži vrat, bočne u bundaševu poslasticu, ali u 
zao čas po se, jer sada Bundaša ostave svi dru¬ 
garski osjećaji, strahovito izbi jeli zube i još stra- 
hovitije zareži. To roda razumije i odmah se po¬ 
vuče. Biva i prijateljstvo i drugarstvo imaju svoje 
ograde, preko kojih se ne smije ni najvišim noga¬ 
ma ni najduljim kljunom. 

Nego što se tiče noga, u siromašnoga Adora 
najposlije ostala samo jedna čitava. Ona polom¬ 
ljena uza svni njegu Jožinu osušila se i Joža je 
morao odsjeći, ali je odmah načinio naknadu od 
komada drva i tako zgodno namjestio pod neozli¬ 
jeđeno koljeno, da se ptica brzo naučila na tu 
invalidsku »protezu« i makar i šepajući sasvim se 
pristojno njome služila. 

(Nastavit će se) 

Jagoda Truhelka. 


OPTIMISTE. 


Sve su dali, što velika, lijepa 
Na toj kori ljudski rod uživa, 

U njima je ona vatra živa, 

Što u snazi uzdrži i slijepa. 

Čvrstom vjerom u konačnu slavu: 
U pobjedu svijetlih ideala, 

Prkose svim nasrtajim jala, 

Što bi rado prekrit’ svaku glavu, 


Koja se iz prosječnosti diže. 

Al’ tko može nad božanskim ruhom 
I tko može nad poletnim duhom?! 

Sve su dali i mnogo će dati, 

Jer ih sretna odnjihala mati; 

Jadan onaj, koji samo gmiže!. .. 


T. Narić-Dvomik, 

PRAZNIČKI SONETI 


L 

PROLOG. 

Ne marim, što selo mnogi će prokleti 
u raskošju bučnom velegradske čari. 
Selu želim pjevat', u selu umrijeti; 
klanjahu se njemu i svi moji stari. 

U selu mi sinu svjetlost prvog dana; 
ja ne poznam zlata, sedefa, ni svile, 
na suncu me žarkom odnjihala nana 
i dušu mi pjesmom napojile vile. 

Ja zavoljeh selo, jer mi pruža sreću, 
u suncu, u cvijeću, šumi, u proljeću . . . 
u gradu mi nebo i duša se mrači! 

I nek drugi gradsko bučno slavi vrelo, 
a ja ljubim ruke, o, vama orači! 

Iz dna duše kličem: zdravo milo selo! 

II. 

NA POVRATKU. 

Evo me u tebi, o, rođena grudo! 

0, kako je lijepo ovo nebo tvoje 
i ptičice kako ovdje slatko poje; 
kako je bez tebe sve isprazno, ludo! 

Ta evo ti sinka, pjevaj, majko draga . . . 
Pjevajte mi i vi, moji vjerni žali, 
vi bregovi goli i tanani vali, 
da mi svakoj boli sad nestane traga! 

Pjevajte mi tako u sunčanu žaru 
i vi stijene sive, livade i njive, 
da proživim opet onu sreću staru — 

Sretnici su oni, koji ovdje žive! 

0, da mi je, dome, s tobom vječno biti 
i u tebi pjevat' i suzice liti! 

III. 

O LIJEPI SU . . . 

0, lijepi su, Bože, ovi ljetni danci 
u seocu mome, u sivom Primorju: 
doline i brijezi, klanci i proplanci 
divni miris dižu vječnom u lahor ju! 

Masline se guste brijezima rasule 
kroz opojni ritam plavih melodija — 
Sve radosno ćuti; tek sa Jurić — kule 
uzdah pradjedova, kao da izbija ... 


A večerom majstral kad kroz selo pirne 
i čobani gromko uz stada za ore — 
u srcu me osmijeh živovanja dirne . . . 

O, lijepi su danci i rumene zore 
u ovome kršu moga zavičaja: 
srce selu pjeva — selo duh opaja! 

IV. 

»STARA CRKVA«. 

Visoko na brijegu, zimi vjetrom bita, 
a ljeti u žaru, leži »Crkva stara« — 
Spomen svojih pređa, pod pepelom skrita 
i rodbina davna ovdje se odmara. 

Pet milene braće i djedo i baka 
ovdje sudbu snose i ovdje se šeću . . . 

Nek i mene jednom ovdje skrije raka, 
grobnicu ne želim ni bolju ni veću. 

Jer svakoga puta, kad se ovdje javim, 
cijelo moje biće bolno se osjeća: 
djedovi me zovu da ih ne ostavim! 

I uvijek me uvijek ova »Crkva stara« 
u bolima sjeća cvijetnog pramaljeća, 
i kako sve bježi i kako sve vara . . . 

V. 

POVEČERJE. 

Odmaklo je veče. Spustila se tama, 
spokojno i mirno bono ko sjećanje . . . 

Noć odiše tugom. Mračnim dolinama 
razlijeva se miris i bono šaptanje . . . 

I sve mimo ćuti. Cijelo selo drijema; 
tek susjeda pašče katkad se oglasi, 
pa sve opet spava, ko da nikog nema. 

I moji svi’ sniju, čuju se uzdasi . .. 

A ja samac bdijem — zanijela me mašta 
i odvela nekud u kristalne sfere — 
osjećam se tužan, ni sam neznam rašta. 

I s prozora gledam, a crnina diše — 
noć prosiplje nemoć i čežnju bez mjere: 
gdje si srećo pusta, kad ćeš k meni više? 

Aleksa Ujdurovič. 


TRUS SVIJETA. 


(Svršetak) 


Dovle pisac i ja s piscem. 

A kako je bilo kod nas u Hrvatskoj? obra¬ 
tim se k svome tati. Tata skoči, ispadne iz sobe. 
no vrati se za po sata. Pohitao, reče, do knjiž¬ 
nice, mašio se novoga velikog hrvatskog leksi¬ 
kona, naišao u tridesetoj debeloj knjizi na »trus 


svijeta« i izvore mu, nekake knjižice i opise, pa 
mi stao iz jedne da priča. 

Ivici htjeli da naviju budilicu za pet sati, — 
u pet će i po s drugovima na »majalis« (izlet) u 
obližnju šumicu Hum nad gradom. Odbio. Što će 
mu to? Ustat će i tako i točnije (ranije) od bu- 

dilice i njezina škrebetanja. Vrtio se čitavu noć 
na svojoj postelji kao na ražnju. Pred oči su mu 
dolazile zamamljive slike, blažile ga slasti toga 
jedinoga đačkog danka. Nije, istina, svaki dan 
Božić, ma nije ni majalis! Istom je nekako pred 
zoru zadrijemao i zanesao se u san. Pritisla ga 
mora. U školi je. Odgovara iz biblije. Čudi se (u 
sebi) i zabavlja jogunastom Jozui, što se digao 
da buni i čak ustavio ni krivo ni dužno sunce 
na njegovu putu, kao onaj rimski vojnik, što po¬ 
mete krugove Arhimedu, a sa suncem i tolike 
ljude, koji s mukom čekaju, da mrkne. Čudi se i 

— šuti, i šuteći sjeda s peticom! Nezahvalnik! 
I nepravednik! »Stante pede« (Smjesta) moglo se 
o tome da uvjeri brzosudo đače, — jer se već 
preobrazila pozornica i pred sanjačem iskrsla 
nova slika. Vreva, žamor, »darmar-majal« u naj¬ 
većem jeku. Janjci izišli da svima rastu zazubice, 
iz uprta proviruju bijele pogače i slatkiši; Ivo 
tura u špag nagradu za najdalji skok i najbolju 
odgonetku, — ej da hoće slava da se otegne! — 
Kad se nešto, nekaka kao utvara u tinji čas 
otegne do neba, i uz glavu se jarkoga sunašca 
stvori druga glava, glavurda gorostasnika, i div 

— bješe glavom Jozua — ni pet ni devet nego 
se okrene sjajnoj kugli i zagrmi: Stani, sunce! 1 
sunce pokorno stalo, i majalis zategao.. . dva¬ 
deset i četiri sata? .. . ne, nego čitavu sedmicu! 

. . . Ali se odjednom, trista mu jada, mače div, i 

— iz neba u rebra — zađe sunce. Tama! Noć! 
Je li moguće? Trgne se i otvori oči: Tama! Crna 
tama! Mjesto rude zore, koja bi mu, bar po nje¬ 
govim majalskim računima, morala već da raz¬ 
bije sanak! Očito je pretekla želja zbilju, i dre- 
movnoga Ivu domalo obrvao drugi sanak. Kratki, 
kratkovjeki sanak, i ako se Ivi učinilo, da je 
krepko zaspao, svakako prekratko za majalis, jer 
kad se opet prenu, još je bilo tamno kao u rogu. 
Hvala Bogu! Barem ne zakasni, kako se bijaše 
uplašio! No opet se vidi noć preduga, i Ivo je 
uzrujan, nestrpljiv. Čemu? Prije zore ne može 
da svane! I nanovo se ispruži na postelji i stane 
da čeka. Teškoga li iskušenja! Crna noć ni 
s mjesta, kao da je začarana. Da mu je bar ča- 
sovnik, ali taj mu obećaše, kad donese odliku, 

— svirala na vrbi! — Zar je kaki vještac zazidao 
prozore i vrata? Ne odmiče ni noć ni vrijeme. 
Zacijelo maslo toga pakosnoga zvjezdanog Jozue! 
Bez sumnje je stao pred sat, pa mu odsjekao: 
Stani, sate! I noći zapovjedio: Stani, noći! Ne¬ 
kakvo đavolstvo! Valja vidjeti. k I skoči k pro¬ 
zoru i pogleda na ulicu. Tu ne sazna ništa! Pa 
se izgubi na vratima, da pita roditelje, je li bolan, 
ili se ta noć urotila, da mu pomrsi veselje. 

I njegovi se roditelji već probudili i ustali, 
ne mogavši dulje da spavaju, i čude se i bune, 
da je jošte tamno! Otkud mrak?! Ta spavali su 
dulje nego obično, valjada upravo zato, što je 
tamno. Pogledaju na sat. Osam. Kako? Osam, a 
noć! Naravno, poštetila se sprava. No opet.. . 
tikatače! To nije čist groš! I poteku svi iz izbe 
sa svijećom, da vide, je li u istinu tako, ili im 
je mozak uzavrio. 

U hodniku se sretnu s Ivinim starijim drugom 
Dionizom. 


»Gdje smo?« vikne Ivo, razabrav se: bio se 
ispeo, sanjareći o svome majalu, opet s Jozuom 
na sunce i baš taj čas ljosnuo s njega, godi mu 
se, na Hum! 

»U Argentini...« 

— Argentini? Bog s tobom! Kakvoj Argen¬ 
tini! S tom polarnom noći! Onda reci radije: 
Groenlandiji! Aljasci! Novoj Zemlji! ... 

— Dr. Kučera nam javlja telefonski: Stresao 
se svemir. Zemlja se pomakla sa svoga položaja 
i za dlaku obrnula. Mi smo odletjeli k Argen¬ 
tini ... 

— Kako: mi?! Mi nijesmo, kako vidiš! Mi 
smo na svom mjestu! No da nije Hum i naš ma¬ 
jalis?! Idem da vidim... 

— Ta kuda ćeš, šaljivče! Svi smo zajedno i 
ja i ti i Hum s majalom ođbljesnuli u taj novi 
kraj. I nijesmo kao te kornjače, ti jadni »Lind- 
wurm« i »Šamerlin«, što se koče i kopune »hi¬ 
trim« svojim pticama, za 33 i 43 sata, nego što 
bi rukom mahnuo, kao munja, za tren... Kome 
se još rače račji ti aeroplani i puževlji Zeppelini, 
bili mu blagoslovljeni. . . Mi ćemo sa svjetskim 
trusovima, bljeskovima, na hipove . .. 

— Ja sam zasad zadovoljan, i s čitavim sa¬ 
tom — do bliskoga Huma! Dakle stoji naša za¬ 
bava?! Ma što rekoh! Smak svijeta! Sudnji dan 
za beskrajnom noći! Otkad caruje u Argentini 
vječna tama? I evo — u devet sati jutra! Zar 
već ne vidjesmo sunca? 

— Ala si nestrpljiv! Argentina je za sedam 
. .. deset i pet stupanja na zapadu od Hrvatske, 
pa Argentinci i drugi »istomeridijanci« ko Malo- 
Antilci, Novo-Fundlanđani, istočni Labradorci itd. 
kasne za nama za pet sati, i kad je kod nas pet 
ujutro, kod njih je još noć, i protivno, kad je kod 
njih pet, kod nas je već i deset. Čuj, kako to zorno 
Kučera tumači: 

Noć je. Mi sa svojom majkom Zemljom pu¬ 
tujemo, vrteći se od zapada k istoku; strelimičnom 
brzinom, na vrat na nos, hitamo, prevaljujući 
svaki sat po 15°, ili 360° u 24 sata, kad se naša 
vazda vesela i »okretna« mati okrenula oko 
sebe, oko svoje osi. Sunce kao kaki general iz¬ 
gleda iz svoga stalnoga »kvartira«, »defilierung« 
svoje čete, nas dremljivaca Zemljaka. Eto prvih 
nas ratnika, »avant-garde« sa zapada, za nama 
stupa vojska, naši zapadni susjedi: ugledavamo, 
— 1. svibnja u pet sati — generala, sunce, na 
istoku, jer smo došli sa zapada, a on nas na za¬ 
padu, jer je izišao pred nas, (kao da će general 
defilovati pred vojskom, a ne će vojska pred 
generalom!) putujući, obrnuto od nas, od istoka 
spram zapada, — i mi klikujemo: izišlo je, gra¬ 
nulo je sunce! A čim je izišlo nama, izlazi i na¬ 
šim susjedima redom, bližima, pa daljima i naj¬ 
daljima, i sinuvši za sat nad petnaestim, pomalja 
s_e za pet sati i nad sedamdesetpetim stepenom, 
nad istočnim Labradorom, Fundlandijom ... 

— I Argentinom! vikne oduševljen Ivo. — 
Bravo! Hurra! Sjajno! Počekaj malo, eto me od¬ 
mah natrag!« — iskoči i iščezne u hodniku. 

Za čas »osvanu« na vratima. Umiven, čist, 
i — vidi se, taj nije štedio pomade, paste, kreme 
i sapuna — prečist, upravo prljav; mirisan, go- 

tovo premirisan od zubne odolom nakapane vode, 

:— da je ne ispi u naglosti! — odjeven, — s ovrat¬ 
nikom na trbuhu i po kojim otpučanim pucetom; 
obuven, — na jednoj mu nozi nova, a na drugoj 
stara cipela; na glavi kapa, a u ruci šešir; — 
utisnu li mu u kosti novu rekordnu brzinu ma- 
jalska groznica ili duh nove domaje, stvorivši od 
novoga našeg prekomorca preko noći čistokrv¬ 
noga Američanina?! — zanesen, uzrujan i bli¬ 
stav, priteče kolegi, uhvati ga za ruku i dahne: 
»Tako! Gotov sam! Još malo kave, i onda sam 
spreman . . .« 

— Kuda? 

— Kud'?! Pa na Hum! Domalo će zora! 

— Zora? 

— Vidi dosadnika! Deset, a on u čudu, kao 
iznenađen pita, sumnja: »Zora?« pošto ju je sam 
objavio ... Ili su ti tvoji i tvoga Kučere putnički 
ili vojnički »brzi« vlakovi sa zakašnjenjima i taj 
tvoj »defilierung« i »mobilisierung«, pa i ta zora, 
tamo ranoranilica, a tu kasnolegalica, razmažena 
gospojica, što se diže u deset, tek pusta bajka, 
vrndanje i šala, i ta će tajnena, beskonačna noć, 
o kojoj udilj sumnjam, kojoj ne vjerujem, pro- 
vjekovati? .. . 

— Ne će! Ne boj se! . . . Ni vječna ni preduga! 
I samo jedna! Izvede je svjetski trus, donese nam 
je, banuv nakraj naše i baciv nas u po preko¬ 
oceanske noći! Izvede jedinu, udvojenu, dugu, 
čudnu noć, a daljne će nove noći biti kao i stare. 
No nijesmo joj još na kraju .. . 

— Ne shvaćam .. . Zar nije deset. .. ? 

— Jeste, deset, ovdje pet. .. vidiš, valja iz¬ 
jednačiti časovnike ... ali zora ne zori u Argentini 
danas u pet... 

— Kako? Ne reče li. . . na Labradoru . .. 

— Da, ma ne u Argentini! 

— Pa zar nije Argentina na istome podnev- 
niku? . . . 

— Jest, i zato sad imamo pet i na Antilima i 
na Labradoru pa i u Argentini. . . 

— Indi. . . 

— Ma imamo isti sat, no nemamo i istu zoru 
na istome podnevniku (meridijanu). Sat i zora nije 
isto. Satove određuju meridijani. Kod zore imadu 
riječ i ekvator (polutnik, polovilac) i — sunce, što 


se ispelo nad njime pa ga žeže i bije iz strašne 
svoje usijane peći, koju mu je dignulo vrh glave, i 
žegući drži ga i ne pušta iz vrućega svojg zagrljaja, 
— što mu ne smeta, da šeta — prividno — jogu- 
nica, i pravi, točno, kao kaki Englez, stalne po- 
manje »ekskurzije« u njegovoj blizini: side k juž¬ 
nom, jarčjem obratniku, pod ekvator — onda je 
tu ljeto, a nad polutnikom, bolje obratnikom, na 
sjeveru zima, — pa iziđe k račjem okretniku, na 
sjever, — i tamo je tad ljeto, a na jugu zima —; 
i naravno, dok je u isto vrijeme tamo ljeto a tu 
zima ili tamo zima, a tu ljeto, ne može ni sunce 
da iziđe isti čas i tu i tamo, na jugu i na sjeveru, 
i ljeti i zimi, baš i na istom meridijanu, već kad 
sunce korači spram sjevernoga obratnika, kad se 
nama sjevernjacima primiče ljeto i u isto doba juž- 
njacima zima, onda nama sunce iz dana u dan 
izlazi ranije, a njima kasnije, i obrnuto. I kako 
smo Labradorci i Hrvati na sjeveru, nad ekvato¬ 
rom, a Argentinci su na jugu, pod njim, to će njima, 
to jest sada nama, zora da zarudi čitava dva sata 
kasnije, u sedam ... 

— Hurra! Dakle će zarudjeti, i stoji naš ma- 
jalis . .. 

— Ma kaki majalis! 

— Ala si čandrljiv! Ne reče li: za dva sata? 

— Da! ... U sedam! Ali ako zora zarudi u 
sedam, nije . . . danas . .. ovdje ... 1. svibnja . .. 

— Nije 1. svibnja! . .. Nego? ... 

— 1. studenoga! Na sjeveru proljeće, na jugu 
jesen! Gore 1. svibnja, dolje 1. studenoga! Majal 
odnese svemirski trus, i ako hoćeš što da slaviš, 
možeš samo... »novembralis«! Za majal se valja 
strpjeti po ljeta! . . . 

— Uh, kako si danas dosadan! I ti i tvoj Ku- 
čera! Ko da ste se zakleli, da ćete nam raskvariti 
veselje!« ... 

* 

Pa opet što Ivo čekao, to i dočekao. Sunce 
izišlo — o podne, to jest prije sedam. Strčali se 
sa svih strana, čitav grad, da rasprave senzaciju 
i novo neviđeno, nečuveno čudo. Sastala se i go¬ 
spoda gimnazijalci, da vijećaju o svom »majalu«. 
Šačica, valjada koji ne izmogoše para ili biše spri¬ 
ječeni, ustali protiv majala na — Sve Svete! »Kaki 
majal! Jadni, kratki i hladni novembral! Slava u 

vrijeme vijenaca i svijeća!« No golema se većina, 
ispred svih naš Ivo, javila za pohod na Hum, i 
mora se reći, valjali im razlozi. Kakvi Svi Sveti! 
Ta slaviše ih prije po godine dana! — A priprav¬ 
ljena janjad, pilo i kolači?! — »Majal u novem¬ 
bru!« — Novo, čudno i egzotično doduše, ma zar 
nije sve to novo i čudno od nekoliko sati?! — 
»Kratka, hladna slava!« Bolje išta nego ništa! I 
što je u svemu tome glavno: oni hoće da se pro¬ 
vesele. Vlasti neka kasnije riješe zamršeno novo 
pitanje o Svim Svetima i ostalim blagdanima, oni 
ne će dati, da im oduzmu taj đački praznik . .. 

Bilo je zagonetno! Šta je samo bilo tomu jed- 
noumome suncu?! Isprva ko stalo i ni s mjesta, 
kao da razmišlja, što će, kuda će! Da nije opet 
Jozua .. .?! A onda — o, ti novo čudo Božje, o, 
novo čudo nove postojbine, veće i od računskoga 
pronalaska Neptunova, Saturnova kolutastoga 
mjeseca, Martovih kanala, Mjesečevih kratera, 
Sunčanih pjega, svih repatica i Oberth-Hoefftove 
rakete, što će skoro na mjesec za tanetom iz 
Julesvernova topa, — trgnuvši se najzad iz svoga 
mrtvila koračilo odlučno mjesto k jugu ravno 
k sjeveru i ubrzo se našlo gore visoko nad sje¬ 
vernom zvijezdom! — sasvim naravno, no kome 
bi bar iz prvoga kraja došlo na um, da je južnja- 
cima i ekvator i sunce na sjeveru! — Da, obrnuo 
se svijet! 

A nad novim suncem — izvodio je Ivo, koji 
je već, sav zanesen, opet bio pao u san, san na 
javi — dašto i nova priroda! I sad bi veselo, odu¬ 
ševljeno đače diglo oči novim krošnjama, svijesno, 
sad će na med granjem ugledati papigu ili koli- 
brića, a nad njima u nedohvatnim visinama kon¬ 
dora, i čudio se samo, kako su te ptice na — ma, 
rekao bi, upravo na brezama, bukvama, grabrima 
i topolama — nalik na... domaće vrapce svrake 
i branjuge! — a sad bi se čisto uplašen okrenuo i 
ozreo čas za ovo čas za ono stablo, zavirio čas u 
ovaj čas u onaj tamni šumski kut, strepeći, eto 
skočit će i zagnat će se med njih kaki puma ili 
kuguar i jaguar, no opet se gotovo isti čas i na- 
smjehnuo spomenuv se, da bi s polja nakrai šume 
s jedne strane mogao da iznikne ispred njih nan- 
du, američki noj, a s druge strane dogamba pa- 
sanac bojeći se, da ne nagazi na aligatora ... a 


kad tamo, iz šume izletio ... da nije pod ekvato¬ 
rom ... u Argentini. .. zakleo bi se, izletio zec, 
prosti zec, za zecom svakidašnji kudrov, pas, za 
kudrovom se rastrkali po polju obični turopoljski 
gicani, za gicanima do potoka projurio — otkuda 
se samo stvorio! — golemi parcov, a za parcovom 
još veći mačak! .. . Prene se . .. Ta da, u Hrvat¬ 
skoj je, i ako pod polutnikom! .. . 

No bilo je preli epo! Kasno bješe, kad je Ivo 
usnuo i usnio: zabušio ih novi trus .. . uoči novoga 
majala i bacio natrag, gdje su bili, u staru domaju! 
I kako su taj put bili sunuli od zapada na istok, 
prisni mu se, dvostruka se noć preobrazila u dvo¬ 
struki dan i — dvostruki majalis!! 

* 

Ne bješe baš sasvim tako, no opet se Ivin 
san izvršio. 

Najprije o novome trusu. Rupio (hrupio) od¬ 
jednom! Vratio se bundžija: šaljivčina, da svrši ili 
. . . udvoji tu šurku, što je zametnu, i grešnik, da 
popravi, što sagri'eši: i onome srećnom mladom 
paru, što ga zateče sred pira, te ni mladenci ni 
društvo ne opaziše i ne osjetiše dvostruke du¬ 
gačke noći — učinila im se još prekratka; i onome 
rataru, što je čekajući sunce, kišu, munje i vru¬ 
ćinu, dobro ljeto i bolju ljetinu, dočekao inje, 
maglu, mraz i zimu; i svim siromasima i prazno- 
vima, da ih opet besplatno proveze, i našemu ma- 
jalniku Ivi. 

Svemirska je šala potrajala točno ljeto dana. 
Novi trus se zbio točno 1. studenoga druge godine 
na kraju dana. I sve se vratilo, kako je i bilo. 
Ženila se zatekla na svom starom mjestu, samo 
se pomakla natrag od zapada k istoku. O ponoći, 
južnoj po noći, zarudjela zora — zora sjevernoga 
1. svibnja i — novoga majala! Bio ie kratak — ta 
nitko ga nije slutio, i bilo je vraškoga posla, da 
se sve pripravi, — ako ikad, sad bi valjalo da 
bane Jozua! ... ma bio to življi i veseliji! 

Pa kako se onda, pitaš čitatelju, izvršio Ivin 
san? — Ta kako ne bi? Slavio majalis pred po 
ljeta, 1. svibn;a, slavio ga sada, 1. studenoga, i 
opet ga slavio za po godine, 1. svibnja, — ele u 
godini dana dva majala!! 

Marica Stahuljak. 


POVRATAK. 

Vrludah ondje brdom i dolinom 
I mišljah, da ću tamo stišati si bol 
Za domom svojim srce mene vuče 
I za njim čeznem dušom cijelom svom. 

A sada opet gledam polja bajna, 

Divotne šume, naših rijeka val, 

Ah, domovino, slatka, mila majko, 

Čuj, k Tebi opet vratih ti se ja: 

I ostavit' te nikad više ne ću, 

I kada jednom morati ću mrijet, 

I tada želim da u domovini 
Ja snivam dugi sanak zauvijek. 

Greta Kaviak 
(učenica trg. škole, Osijek) 


Ah, opet domu svome ja se vraćam, 

U domovinu svoju, mili kraj, 

Gdje nakon mnogih teških, boli, patnja, 
Utješit ću si svaku bol i vaj. 

Za domom svojim čeznuh tako dugo, 
Dok u kraju nalazili se tom, 

Jer nije ondje meni bilo sreće 
Ko u zemlji, gdje je mili dom. 

UBOGI VANJA. 


Teško da je tko od Vas poznavao Vanju. 
Ubogoga Vanju, koji je u dronjcima obilazio tuđe 
pragove moleći milostinju za svoga bolesnoga oca. 
Tako je bar Vanja govorio, kad su ga ljudi pitali 
za njegovu nevolju. 

No u zbilji je bilo sve drugačije. Vanjin je 
otac bio pijanica, radnik bez mjesta. Dok je još 
radio i bio uposlen, svu je svoju zaslužbu utrošio 
na piće, koje ga je tako shrvalo, da je postao 
nesposoban za rad. Vanjin otac bio je otpušten. 
Zalud je tražio zarade, nitko ga ne htjede uposliti 
i tako pade na teret svojoj ženi — Vanjinoj majci. 

Bila je Vanjina majka pralja, te je pranjem 
rublja i čišćenjem soba po tuđim kućama zaslu¬ 
živala svakidanji kruh. Budući slaba zdravlja 
mnogo je patila boreći se sa životom. Prenaporan 
ju je rad ubijao, a bijeda je sve većma rasla u 
sirotnoj porodici. 

I Vanja je uz to patio. Jedva je svršio četvrti 
razred pučke škole, kad ga uze otac kući. Na¬ 
stalo je jadno doba za njega. Dnevno bi ga otac 
tjerao da prosi i kupi milostinju. Štogod bi uveče 
Vanja donio, otac bi dao za piće, a usto bi često 
dobio koji udarac od očeve pesnice, ili bi ostao 
i bez one jadne večerice. 

A Vanjina majka? — Zgurila bi se u kojem 
kutu vlažne potkrovnice i šutjela..morala je 
šutjeti. Vanja bi išao u tamnu noć i tamo bi negdje 
ispruživ se na travi plakao. Vlažnim očima od 
suza kružio bi zvjezdanim svemirom, kao da među 
blistavim zvijezdama traži svoju ... 

Prisluškivao bi tajnoj i veličanstvenoj glazbi 
noći, koja se tiho u tamnoj daljini jednakim 
ritmom odzivala ... 

Bila je nedjelja, nekako za dvomjesečnih škol¬ 
skih praznika. Prekrasan ljetni dan. Sunce se vi¬ 
soko uspelo na plavom nebeskom svodu i odande 
zlatnim tracima svojim pozlaćivaše travnike i ora¬ 
nice, zeleno drveće uz prašnu cestu i krovove 
kuća. 

U hladu rascvjetaloga kestenja, na mekoj ze¬ 
lenoj travi skupili se đaci te se igraju. Veselo 
klikćući iza glasa sa prevelikoga osjećaja sreće 
valjaju se i hrvaju na mekanom zelenom tlu. Na 
niske grane drveća objesiše drvene sablje i puške, 
a na travu uz deblo na hrpu naslagaše trougle 
papirnate kape. Jamačno će se, kad se zasite hr- 
vanja, poigrati vojnika ... 

Cestom je prolazio Vanja. Zagledao se u svoje 
bose prašne noge, s kojima je razbacivao gustu 
prašinu, te zatjerav ruke u poderane džepove la¬ 
gano se približavao. 

Nije Vanja u taj čas opažao nad sobom ono 
zlatno nasmijano sunce, cvrkut lasta i živkanje 
brbljavih vrabaca na drveću. Nije čuo žubor po¬ 
toka, što je podalje uz cestu tekao i prelijevao se 
preko glatkoga kamenja, i nije osjećao radosti i 
beskrajne ljepote prekrasnoga ljetnog dana. 

Mislio je na sebe, na svoju jadnu sudbinu ... 
Teško, vrlo teško je bilo Vanji izvršivati očeve 
zapovijedi. Sjetio se škole, drugova i igre, a kad 
je to sve usporedio sadanjim životom, zabolilo ga 
do u dno duše. U Vanjinoj je duši tinjala iskra 


mladenačkoga ponosa, i on je osjećao svu težinu 
sramote: zdrav prosjačiti. Teško mu je bilo taj 
ponos kršiti, no morao je, morao je slušati svoga 
rođenog oca, koji ga je na taj jadni život silio. 

I možda bi dugo bio zauzet tim mislima, da 
ga iz njih nije probudilo veselo klicanje đaka. 

Na Vanjinu se licu iznenada pojavi lagani 
osmijeh radosti. Prišao je bliže i zagledao se u ve¬ 
selu đačku igru. U taj čas zaboravio je na sav jad, 
koji ga je tištio, pa i na samu zadaću, što mu ju 
je otac dao. 

Spusti se lagano na travu, zagleda se u bor¬ 
benu mladež, a u svom se srcu iskreno radovao 
s njima. Od srdca se smijao njihovoj obijesti, dok 
mu se u duši javljala želja, da se i sam s njima 
poigra. Ali kad je svoje otrcano ruho sravnio s nji¬ 
hovim odijelima, koja su bila kao netom kupljena, 
silom je zatomio svoju želju radujući se, što ih je 
mogao barem ovako gledati. 

No kratkotrajno mu bijaše veselje. 

»Što tražiš ovdje?« — najednom će jedan od 
dječaka i pristupi Vanji. 

»Ništa!. .. samo gledam!« — tiho odvrati 
Vanja. 

»Idi odavde!« 

»Zašto? — Ta ja Vam ništa ne činim! . . . Za¬ 
što me tjerate?« 

»Prljav si i otrcan!« — razjasni dječak i po¬ 
nosno promotri svoje i njegovo odijelo. — Idi!« 

»Idem!« — tiho će Vanja ustavši. — »No čuj, 
što ću ti reći... Nijesmo Ii u školi učili, da se 
čovjek ne mjeri po odijelu već po djelu ...?!« 

»Što? Zar ćeš mi tu još početi bajati o poslo¬ 
vicama, prosjače! .. . Na, evo ti za poputbinu!« — 
i dječak udari Vanju po licu. 

Ubogi Vanja zatetura od bola te se rukama 
pograbi za udareno mjesto. 

»Zašto me udaraš, kada ti nijesam ništa na 
žao učinio?« — tiho će, a u modrim mu se očima 
zakrijesiše suze. 

»Skitnica si. . . prosjak! — oholo će dječak, 
— bježi, da te još jednom ne udarim!« 

Vanja se tiho uzdahnuv okrenu i sveudilj 
držeći ruku na licu odputi se cestom, a za njime 
odjeknu obijestan smijeh razuzdane mladeži... 

Žalostan spustio se Vanja na zelenu ledinu tik 
do potoka. Ispruživ se u travi podupre glavu ru¬ 
kama i zamisli se ... 

I opet mu je pred oči došla njegova teška 
bijeda. Sjetio se majke, što se toliko muči i pati 
po tuđim domovima. Sjetio se Vanja oca i svoje 
zadaće i konačno je uvidio, da je samo prosjak . .. 

Zašto ga svi mrze, pitao se Vanja u mislima, 
dok mu suze navirahu na oči. Zašto ga svi udaraju 
i preziru, i ako on nikomu ništa zlo ne čini... 

Zašto? ... Zašto su ljudi tako zli? Ta on ih 
niti ne dira, niti im se ruga, ili bilo što govori. 
Zašto baš njega, koji je tako bijedan, da mora 
prosjačiti na tom svijetu. Zar ga zaista nitko ne 
voli do li majke njegove? Pa i ona jadna nema 
vremena, da mu kaže, koju lijepu ili utješljivu 
riječ. Po vas dan se muči i kini, a uveče? . . . 
Uveče ona plače kao i on, a sve radi oca ... 


— 78 — 


I u itako malom i nježnom srcu Vanjinu rodila 
se iskra mržnje prema njegovu roditelju... 

»Ah, da mi je otići nekamo daleko ... Daleko, 
gdje ne bi bilo ljudi i gdje ne bih trpio kao što 
ovdje trpim!« 

Zar mu nije majka, još dok je bio posve ma¬ 
len, pričala, o prekrasnim zemljama, zlatnim poto¬ 
cima punim bisera, srebrnim šumama, punim naj- 
različitijih ptica, o začaranim gorama s njihovim 
gorskim vilama, o carstvu vječne sreće i dobrote, 
gdje su svi ljudi jednaki i tako dobri... 

»Ah . . . tamo . . . tamo da mi je otići,. . Ili je 
možda svagdje tako, kao i ovdje?!« — pitao se 
dječak. — »Vanja! .. . Ubogi Vanja, zašto si se 
rodio?« 

I najednom je osjetio, da ga nešto u grudima 
tišti i u grlu guši i bi mu teško .. . teško . . . Sa¬ 
krije glavu u svježu mirisavu travu i tiho za¬ 
plače . . . 

Jadni je Vanja plakao za svojom promašenom 
mladosti, za svojom izgubljenom srećom, i za svo¬ 
jom majkom ... 

»Majko!« — tiho izusti jecajući... 

A pokraj njega i dalje je žuborio potočić pro- 
tičući i gubeći se u zelenim poljima kroz mirisave 
razcvjetale voćnjake i duboke sjenate šume .. . Žu- 
bor njegov teško se doimao duše Vanjine, osjećao 
je i žudio za nečim dalekim, želio je, da pođe 
s njim — s potočićem... 

I Vanja se nagne nad bistri potok. Vrele nje¬ 
gove suze pomiješale se s hladnom vodom nje¬ 
govom, a jecaj mu se lagano gubio sa žuborom 
njegovim ... 

Kojih stotinu koračaja od mjesta, gdje je Va¬ 
nja razgovarao s potokom, bio je slap, koji je du¬ 
boko padao u ponor, da odavde opet dalje poteče 
kao tihi potočić u bujnu zelenu dolinu. 

Mjesto oko slapa bilo je najmilije boravište 
đacima za njihove igre. Kolikogod je mjesto bilo 
opasno radi strmih klisura i grebena, nije ih sme¬ 
talo u njihovu smjelom veranju ispod samoga sla¬ 
pa i obijesnom lovljenju po strmim i glatkim kli¬ 
surama. 

Danas se evo opet ovdje sastaše, da se na 
svom omiljelom boravištu poigraju vojnika. Bili 
su to oni isti, koji su Vanju otjerali od sebe. 

Vojo, koji je udario Vanju, bio je sa svoje ve¬ 
like smjelosti prozvan vođom đačke družbe. On 
razredi dječake u dva odjela: prijatelje i neprija¬ 
telje. Svima su na glavi njihove papirnate kape, o 
ramenu drvena puška a o bedru sablja. 

Na dan znak razletiše se po klisurama oko 
slapa. Igra je započela. Obijesno skačući preko 
pećina te verući se uz strmu hrid lovili su se 
između sebe. 

Vojo pred svima prednjači. Brz je i lagan. Juri 
poput strijele strmim putevima, a ne preza ni pred 
opasnošću. 

Eno tamo se iznad slapa ispeo jedan đak i 
domahuje mu: 

»Uhvati me, ako možeš!« 

»Moj si!» — kliče mu Vojo i već bira najkraći 
put. A taj je vodio ispod samoga slapa. 

I Vojo ne preza. Poput mačke hvata se za 
sitne pukotine u klisuri i vere se. 


Sve su mu zapreke premalene. Ipak, na ne¬ 
kim je mjestima zadrhtao, kad se ogledao, a pod 
sobom opazio mutnu zapjenjenu vodu. 

No on odbaci svaki strah i penje se dalje 
hitro i spretno. Eno sad će se uspeti na vrh. 

»Moj .. . !« — htjede kliknuti Vojo drugu na 
klisuri, no najednom mu riječ zamre na ustima. 

Pod rukom mu se odrune kamen, noga mu se 
omakne a on zakoleba i pojuri naglavce u dubinu. 

Strašan krik jeknu unaokolo, a zatim se začu 
jak pljusak vode. 

Đaci protrnuše i u času se tamo nađoše slu¬ 
čajno dva čovjeka — izletnici. 

Brzo skidoše sa ramena svoje torbe te ih 
stanu pružati Voji, kojega je voda izbacila bila na 
površinu. 

No obala je bila predaleko. Bespomoćno je 
lamao rukama i vapio u pomoć. Već mu i voda 
ulazi u usta. 

U taj čas se stvori od nekuda Vanja. K$d je 
opazio dječaka, problijedi. Prepoznao je u njemu 
svoga nasilnika. 

»Da nije to kazna Božja!« — pomisli Vanja. 
Ali u tren se sabere i stvori odluku. 

Pruživ ruke baci se Vanja bez premišljanja 
u vodu, koja je ponovno bila povukla Voju 
poda se. 

Nad Vanjom se zaklopiše valovi, a oko ušiju 
mu zašumi uzburkana voda, koja se na tom mjestu 
odbijala od litice. Najednom osjeti težak udarac . . . 
Vanja je glavom udario o oštri greben na dnu. 

Zamagli mu se. Pruživ ruke najednom osjeti 
ljudsku kosu. Brzo pograbi objem rukama dječaka 
i krepkim se zamahom digne do površine . . . 

Sa obale mu dobace konop. Uhvativši se za nj 
uspne se na obalu s Vojom u zagrljaju. 

Sada tekar osjeti tešku bol u glavi, pred oči¬ 
ma mu se smrači i on zateturavši izgubi svijest . . . 

* 

Došavši k sebi našao se Vanja u mekoj po¬ 
stelji sa skupocjenim čipkama i svilom izvezenom 
posteljinom. Kad je svrnuo pogledom po sobi, opa¬ 
zio je po zidovima obješene skupe ćilime i velike 
slike. Vanja je slutio, da se nalazi u kući koje bo¬ 
gate obitelji. 

Kako li je ubogomu Vanji bilo ugodno u to¬ 
ploj mekoj postelji! Njemu, koji je spavao na suhoj 
slami i trulim daskama trošnoga kreveta. 

U mislima je sebi Vanja dozvao pred oči sve 
minule događaje. Sjetio se dječaka, što ga je iz¬ 
vukao iz vode, i u njegovu srcu snažnim svijetlom 
bijesnu iskra jakoga ponosa. Radovao se, što je 
baš svoga neprijatelja spasio . . . Znao je, da je 
time dokazao, da se ljudi ne mjere po odijelu već 
po djelu ... I Vanja se radovao. 

»Ne ću više prosjačiti! — šaptao je sam sebi. 
— Poći ću u daleki svijet i radom ću zarađivati 
svoj kruh . . .; čim ozdravim.« 

Kroz prozor dopirahu u sobu zlaćani traci ju¬ 
tarnjega sunca te nekud veselo kao glasnici sreće 
titrahu na Vanjinom pokrivaču. 

Pomilovaše nježno Vanjine blijede ruke, a on 
u srcu osjeti neopisivu radost. 

Na otvoreni prozor dolazio je veseo cvrkut 
ptica sa drveća. Negdje je netko prebirao na tam¬ 
burici veselu pjesmicu. 

»Kako je bogatim ljudima lijepo i kako mora 
da su njihova djeca sretna?« — pomisli Vanja. — 
»No zašto onda mrze siromahe, zašto ih preziru...? 
Kako li je njima lijepo živjeti?!« — šapnuo je 
sjetno zatvoriv oči i usnuo. 

* 

Netko je tiho na prstima prišao Vanjinoj po¬ 
stelji. Vanja je kroz polusan čuo tapanje i lagano 
otvorio oči, a na licu mu se pojavi radostan 
osmijeh. 

Pred posteljom stajao je Vojo i sa sjetnim li¬ 
cem zagledao se u bolesnoga Vanju. 

»Ti si živ i zdrav!« — iskreno se uzradova 
Vanja. 

»Kako vidiš . . . Došao sam, da ti za svoj život 
zahvalim.« 

»Pusti to! — branio se Vanja. — Ne spomi- 
nji . . . I drugi bi to na mom mjestu učinio . . .« 

»Ne bi! — lagano će Vojo. — Bilo ih je tamo 
više, no nijedan nije imao odvažnosti, da se za 
mnom baci. . . Jedini ti ... ! — Vojo je teško uz¬ 
dahnuo, a u očima mu zasjaše suze. Dršćući pruži 
prema Vanji ruke i zajeca: 

»Vanja! . . . Brate! Možeš li mi oprostiti, što 
sam te onda udario? Vanja, oprosti mi!« 

»Praštam . . . praštam! — kroz suze će Vanja. 
— Ja sam ti to već davno oprostio!« 

Oba se dječaka zagrliše svom srdačnošću u 


bratskom zagrljaju, a od milja im vrele suze po- 
tekoše preko napaćena lica . .. 

»Majka! . . . Gdje je moja majka?« — tiho upi¬ 
ta Vanja jecajući... 

»Odmah će doći, brate! Eno i ona je ovdje!« 

»Zašto mi govoriš: brate?« — upita Vanja. 

»Braća smo Vanja! .... I vječno ćemo ostati . . 
Ti i tvoja majka ostat ćete zauvijek kod nas . . . 
Vanja, ti ćeš opet u školu sa mnom.« 

Vanja se još nije mogao pravo snaći, kad se 
najednom otvore vrata, a na njima se pojavi 
majka Vanjina u pratnji Vojine . . . 

»Vanja! .. . Sine moj!« 

»Majko!« I majka i sin nađoše se u zagrljaju. 
Vanja je osjećao, kao da se preporodio. . . No 
onda se najednom sjetio oca . .. 

»Majko? — A otac?« — tiho je upitao majku. 

»Vanja! — uzvrati tiho majka — Vanja. . . ! 
Tvoj je otac umro. Ubilo ga piće . . . Pokoj mu 
duši!« 

Vanja je šutio. Htio je plakati, no nije mo¬ 
gao . . . Vanja nije osjećao očinske ljubavi. 

»Majko! — tiho je šapnuo — zar ne, da će 
nam sada biti tako lijepo . . . ? Je li majko?« 

»Vanja! . . . Ubogi moj Vanja! . . . Jest, bit će 
nam lijepo . . .« 

Franjo Fuis. 


U ZORU. 


Još sve spava mirno, 
samo je sunca trak 
raspršio mrak. 

Sunce se diže iza gore, 
pjesme se ptica ore 
i potočići žubore . . . 

Na sred zelenog lista 


kaplja se rose blista, 
ko dragi kamen čista. 

Na sunčevu traku, 
visoko u zraku 
ševa 

pjeva .... 

Srećko Jelavić (Metković). 

SLON. 


Slon je »veliki samac« među sisavcima, budući 
da među ovima nema više nikakva rođaka. Ako 
pomiješamo bistru krvnu surutku 1 ) srodnih živo¬ 
tinja, n. pr. konja i magarca (u cijevi za protu- 
djelovanje, reagenciju), načini se talog, dok kod 
udaljenijega srodstva nastaje od bistrih sirutki 
mutna mješavina. Nema li pak nikakova srodstva 
između životinja, onda ostane mješavina dotičnih 
seruma posve bistra Sirutka od slonove krvi ni¬ 
kada se ne pomuti, pomiješali je mi s kojom mu 
drago sirutkom druge koje životinje, pa niti od 
papčara, koji su slonu još najsrodniji; slonova su- 
rutka ne pokazuje ni u kojem slučaju taloga srod¬ 
nosti. I time je potpuna osamljenost slonova među 
ostalim životinjama dokazana. 

O podrijetlu slona znanost je danas potpuno 
na čistu. Istraživaocima je uspjelo postaviti nepre¬ 
kidno rodoslovlje slonova upravo tako, kao što 
postoji i točno rodoslovlje konja. Osobito su pro¬ 
širile znanje o postanku i razvitku roda slonova 
iskopine kod Fajuma (jugozapadno od Kaira u do¬ 
njem Egiptu), zatim južno od ovoga na mjestu 
staroga Morisova jezera. Slon je prema tome sro¬ 
dan staro-tercijamomu prapapkaru. Njegov zasebni 
razvoj pada već u Eocen (starija formacija terci¬ 
jara, u kojoj se pojavljuju sisavci). Nalasci sa 
jezera Moriš predstavljaju najstariji stepen slo¬ 
nova razvoja. Taj »praslon« bio je samo 1 m visok, 
na ne baš visokim nogama s dugoljastom lubanjom, 
kakovu vidimo kod papkara; u zubalu su se nalazile 
sve vrsti zuba, tek donjih očnjaka nije imao, dok 
su se dva gornja sjekutića već bila produžila, tako 
te su već onda sjećali na kljove. Oblik prednjega 
dijela lubanje daje naslućivati, da je taj praslon 
imao i rilo, nešto kao u tapira. 

Počevši od maloga praslona sa Morisova je¬ 
zera pa do današnjega ogromnoga slona razvijale 
su se sve moguće veličine te vrste. Afrički slon 
visok je 3/4 m, a dug 4K m ne uračunavši ovamo 
ni repa ni rila. Indijski slon je nešto manji i oko 
3 m visok i 4 m dug. Teško tijelo iziskivaše jake 
stupove za noge, koje su debele i visoke. Ugnuti 
praoblik nogu, osobito stražnjih, bio je neuporab¬ 
ljiv, zato su se morale ujednačiti, što slona čini 
nespretnim i tromim, barem na prvi pogled. Donji 
dio nogu je razmjerno kratak. Slon hoda na 
okrajcima od 5 prstiju, na kojima su se nokti slabo 
razvili. Na donjoj odnosno stražnjoj strani koso 
položenih prstiju izrastao je jastučić ispunjen pru- 
živom tvari, pomoću kojega orijaš neobično tiho, 
nečujno i mekano može da stupa. I rame i bedro 
gotovo se sasvim slobodno kreću izvan tijela, dok 
su kod drugih životinja duboko urasli. Zato slon 
može razmjerno neobično velike korake praviti. 

Najznačajnije pak za slona je njegovo rilo. 
Počevši od kratkoga tapirova rila doseglo je slo- 

1 ) Lat, serum, žućkasta tekućina od stinute krvi; od 
velike važnosti kod bakteriološkoga istraživanja za prav¬ 
ljenje cjepiva protiv priljepćivih bolesti. Reagens lat. je 
kemička tvar, kojom se kod zazludžbe (analize) može usta¬ 
noviti, sadržaje li tekućina, koju ispitujemo, stanovita tje- 
lešca u sebi ili ne. U tu svrhu služi cjevčica za reagencije 
od tanka stakla, koja može da podnese veliku toplinu. 


novo duljinu od preko dva metra. I nos i gornja 
usna ujedinili su se i poprimili zajednički oblik 
rila. Sprijeda se nalaze nosni otvori, koji su spojeni 
dugim cijevima s velikim nosnim šupljinama; istom 
u gornjem dijelu tih šupljina nalazi se sluznica za 
mirisanje. Na vršku rila izrastao je kod indijskoga 
slona nastavak u obliku prsta, koji je vrlo osjet¬ 
ljiv i gibak, dok afrički slon ima dva kratka kožnata 
listića, kojima se može kao hvataljkama služiti. 
Po Cuvier-u (č. kiivje, zoolog, 1769—1832) prolazi 
kroz slonovo rilo oko 40.000 pojedinih mišićnih 
svežanj a u različitim smjerovima, pomoću kojih 
može slon svojim rilom izvoditi sve kretnje, koje 
se uopće dadu zamisliti. Rilo služi slonu u najra- 
zličitije svrhe: pomoću rila pije vodu, njime može 
sipati pijesak i vodu po tijelu, rilom pipa i miriše, 
a što je najzanimljivije, rilom može da izrazuje i 
osjećaje. Slonovi se rilom sporazumijevaju i mi¬ 
luju, po čemu se vidi, da rilo u životu slonovu ima 
veliko značenje. Udarati rilom u svrhu obrane ne 
običaje slon, kako se to često misli, naprotiv kad 
se razljuti, smota rilo; vidi se, da nastoji to tako 
osjetljivo udo po mogućnosti čuvati. 

Osim rila značajne su za slona njegove kljove. 
To nijesu možda zubi očnjaci, već silno produljeni 
sjekutići gornje čeljusti. Čovjek bi mislio, da su ti 
sjekutići postigli vrhunac svoga razvoja, budući da 
su kod afričkoga slona obično 2 m dugi, od koji 
je pojedini zub 30—40 kg težak, no ima i većih i 
težih. Kod indijskoga slona imadu kljove samo 
mužjaci, dok kod afričkoga nose zube, iako kraće, 
također i ženke. Ima ih i s jednim zubom, i ženki 
1 mužjaka. Značajno je, da su upravo ovi jednozubi 
slonovi ratoborniji od dvozubih. Caklina, kojom su 
prevučeni zubi sisavaca, kod slonovih je kljova 
otpala, no zato one posjeduju takovu odliku — 
»dentin« (lat. dens = zub) —, koja nema premca 
u svojoj vrsti. Kljove služe slonu, da njima ođire 
kožu s drveća, ruje zemlju i vadi korijenje i na¬ 
pokon da se njima brani. Zato mužjak predhodnik 
imade najjače kljove. Ovaj se služi njima, da 
svoje stado drži u redu i da ga brani od nepri¬ 
jatelja. 

Osim kljova ima slon u svom zubalu još samo 
četiri zuba; na svakoj strani nalaze se dva ogromna 
kutnjaka, koji ispunjaju čitavi prostor. Površina 
tih zubi je narubljena poprečnim porubima. Jasno 
je, da slon ovakovim silnim kutnjacima može da 
samelje i zgniječi, štogod mu dođe pod zube. Kod 
afričkoga slona sastaju se narovašene plohe kut¬ 
njaka tek svojim vršcima, dok se kod indijskoga 
slona sastaju potpuno. Iz toga proizlazi, da je 
afrički slon stariji, dok je indijski slon mlađi po 
svom razvoju. Znatno bolje bila je razvijena zubna 
caklina kod mamuta iz ledenoga doba. Prema tome 
je bio postigao vrhunac svoga razvoja; a ima i dru¬ 
gih znakova. Tako je jedan nožni prst kod mamuta 
bio unatrag razvijen. Nastojanje prirode došlo je 
bilo kod te životinje do krajnjih granica, a to znači 
smrt za dotičnu vrstu. Ne može se dakle uzeti, da 
Je samo nesposobnost u samoodržanju uzrok pro¬ 
padanju jedne vrste, jer bi se jedva dalo pomisliti, 
da se mamut odnosno slon kraj svojih sposobnosti 
ne bi mogao održati. Slon dobiva u razmaku od 1j 

UNA ISPRED OSiROSCA. 


do petnaest godina nove kutnjake, tako da u se¬ 
damdeset godina svoga života proživi oko šest ta¬ 
kovih izmjena zubi. Koža slonova je debela i jaka, 
no uza sve to vrlo osjetljiva. Dlake gotovo i ne¬ 
ma, istom kod točnijega promatranja vidi se tu 


i tamo po koja dlaka. Boje je slon blijedo-sive, 
bez ikakovih pruga ili pjega, u čemu se također 
vidi, da je prirodno nastojanje zasićeno. 

(Nastavit će se) 

Iz djela: »Brehms Tierleben«. 


OPROŠTAJ. 


Pod kućicom malom cvrkućeš oprosnu pjesmu 
Melodijom sjetnom, kano na umoru duša — 
Duboku i tihu kamo i plavetno nebo 
Nad gnjezdašcem svojim, štono te snatreno sluša. 


Ti ostavljaš mene, putnice, nježna i mala, 
Dalekim da morem krajeve potražiš druge, 
A ja ću se sjećat’ za dugih večeri zimskih 
Cvrkutanja tvoga, pun sjete i tuge . . . 


Pa pođi —, da tamo daleko na jugu živiš 
U zelenoj bašti mira i spokojne noći. 

Al’ čudan je udes, lastice, draga i mala, 

Pa Bog bi to znao, hoćeš li natrag mi doći. . . 


Branko Cerovski 

LISTAK 


MISLI VELIKIH LJUDL 

Istinu govorit’ se ne žacaj; 

Ne pokajnička, gorka neka bude! 

li pred svinje istine ne bacaj; 

Ona je biser za čestite ljude. 

Theodor Storm, njemački pjesnik (1817.—1888.). 

Istinu tko ispovijedati želi, 

Najveću joj ne će uskratiti slavu, 

Slavu junaštva, koju istina dijeli. 

Karl Gutzkow, njemački pjesnik (1811.—1878.). 

— Ij — 

FRA L. MARUN. 

Dne 10. XII. o. god. navršit će se sedamdeset godina, 
otkako je tihi i skromni radnik fra Luiđi Marun (zapravo 
Stjepan) ugledao svijet: 10. XII. 1857. u Skradinu. 

Velimo: tih d skroman, pa ipak tako zaslužan za 
hrvatsku prošlost kao malo tko drugi. Tih i skroman zato, 
jer je on jedan od rijetkih onih radnika, koji žive samo 
za svoj poziv, od kojega ništa drugo ne traže, već da ne¬ 
umornim radom ispune život svoj, sretni, što taj njihov 
rad unapređuje opće dobro. Oni ne traže ni nagrade ni 
zahvalnosti, jer za njih je najljepša i najdostojnija nagrada 
uspjeh, kojim je okrunjen njihov mnogogodišnji rad. 

Među takve radnike pripada i naš fra L. Marun. 

Već kao mladi bogoslov zanimao se Marun za hrvat¬ 
ske starine, kojima obiluje kraj između Zrmanje i Cetine; 
tu nema tako reći kamečka, kojemu Marun ne bi bio 
posvetio osobitu pažnju. Zato su ga i same duhovne oblasti 
s tom mišlju bile imenovale samostanskim starješinom u 
Kninu, gdje se svom dušom dao na istraživanje starina iz 
davne hrvatske prošlosti. A u tome i jest velika zasluga 
fra L. Maruna, da je omogućio proučavanje drevne hrvat¬ 
ske prošlosti na spomenicima, koji jasnije i sigurnije svje¬ 
doče od svih drugih svjedočanstava iz onoga vremena. Ta¬ 
kvi spomenici nijesu samo nepobitni dokaz, da su doista 
nekoć živjeli oni, koji su te spomenike postavili i potom¬ 
stvu namrli, Što često možemo saznati i iz djela njihovih 
savremenika, već nam oni svojim oblikom i svojom savr- 
Šenošću jasno govore i o prosvjećenju svojih gospodara. 
Otuda eto dvostruka korist fra Marunova rađa. 

Da mu rad bude što uspješniji, osnovao je fra Marun 
1887. »Kninsko starinarsko društvo«, kojemu je on duže 
vremena predsjedao. S time u vezi bi Marunovim nastoja¬ 
njem otvoren i »Prvi muzej hrvatskih spomenika«, a dvije 
godine kasnije 1895. počelo je društvo izdavati svoje gla¬ 
silo »Starohrvatsku prosvjetu«. 

Osim svoje »Spomen-knjige« o otvorenju muzeja na¬ 
pisao je fra Marun mnoge rasprave i prikaze iznoseći tako 
na svijetlo dragocjene vijesti iz hrvatske prošlosti. 

Rad fra Marunov dobro je poznat i u stranom nauč¬ 
nom svijetu. Tako je znamenito' djelo njemačkoga učenjaka 
svjetskoga glasa Jozefa Strzygowskoga »O staroj hrvatskoj 
umjetnosti«, koje je izdala Matica Hrvatska (a o kojem 
djelu će još napose biti ovdje govora) moglo onako «avr- 
šeno uspjeti samo zaslugom tihoga i skromnoga radnika 
fra L. Maruna, čijim se tečevinama znatno poslužio pome- 
nuti njemački učenjak. —lj — 

GENE TUNNEY — JACK DEMPSEY. 

(Slika današnje uljudbe) 

U Chicagu, Illinois, u jednoj od najnaprednijih zemalja 
održala se koncem rujna ove godine borba između dva 


šakača (boxer-a) Gene Tunney-a i Jacka Dempsey-a za 
svjetsko prvenstvo. 

Stadion (grč. stadion, mjesto za trkačka natjecanja) bio 
je udešen za 200.000 gledalaca, dakle tako velik, da bi 
u nj mogli stati malone žitelji od naša dva najveća grada 
(Zagreba i Beograda). Najskuplje mjesto stajalo je 40 dolara, 
preko 2000 dinara. Gledalaca bilo se skupilo oko 160.000, 
koji su platili na blagajnama oko 2,500.000 dolara, to jest 
oko 140 milijuna dinara. Osim toga palo je teških oklada, 
koji će od šakača pobijediti, u iznosu od više milijuna do¬ 
lara. Od ubranoga novca dobio je pobjednik Tunney 56, a 
Dempsey 24 milijuna u našem novcu. Ako uzmemo, da je 
čitava borba trajala oko pola sata (30’), to je Tunney za 
svaku minutu dobio blizu dva milijuna dinara, to jest da¬ 
leko više nego kod nas dobije pedeset držav. činovnika 
zajedno sa svojim porodicama za godinu dana. 

Prema novinskim vijestima oba su šakača ljuto stradala, 
osobito Dempsey, kojemu je lice nakon svršene borbe bilo 
od silnih udaraca protivnikovih potpuno izmrcvareno i iz- 
nakaženo. Borac se dakle vraćao iz stadiona (ako je još 
uopće mogao ići od klonulosti i bolova) kao iz kakva muči- 
lišta (sredovječne inkvizicije) ogrezao u krvi; a mogao je 
i tamo ostati mrtav. 

Poznato je, da su stari rimski gladijatori (gladius: mač; 
gladiator: mačevalac) svojim krvavim borbama zabavljali 
tisuće dokonoga naroda rimskoga, koji je u tim borbama 
nalazio vrhunac užitka. »Panem et circenses« (panis: kruh, 
circenses t. j. ludi — igre, koje se obdržavahu u cirku; 
»kruha i igara«) želio je rimski narod imati u doba svoga 
propadanja. 

Kao pomaman grnuo bi svijet u cirk, da uživa u krvi, 
koja je svaki puta morala poteći. Dva gladijatora, koji mi 
bilo za nagradu bilo za kaznu nastupali, da se između sebe 
bore, oboružani mačem, štitom i kacigom, borili su se do 
klonulosti, dok konačno jedan od njih nije nadjačao svoga 
protivnika. Ako je pobijeđeni još imao toliko snage, onako 
iznemogao i izranjen, digao bi kažiprst prema gledaocima 
u znak smilovanja. Taj »misericordiam tentare« (moliti narod 
za milost) većkrat bi gledaoci popratili pristajanjem držeći 
pest u vis s utisnutim palcem (pollice presso utisnutim 
palcem) ili bi pruženom rukom »verso pollice« (okrenutim 
palcem) davali znak pobjedniku, koji je klečeći na prsima 
svoga protivnika čekao glas naroda, da ga ubije. Taj »verso 
pollice« podsjeća na današnji »knock out« (to knock out — 
tu nok aut; do kraja izbiti), to jest kad je protivnik pot¬ 
puno iznemogao, da ga pobjednik još posljednjim udarcem 
sravni sa zemljom; ne baš daleko od ubistva. Slično bi se 
bilo dogodilo i Dempseju, da ga nije spasilo električno 
zvonce, koje je najavilo konac određenoga vremena za 
borbu. 

Taj omiljeli »sport« u Americi zove se »boxing, the 
noble art of self-defence« (boksing z nobl art of selfdifens 
— otmjen način samoobrane). Doista otmjen?! 

Kad uočimo nedoličan i nečovječan način toga boxing-a, 
koji svršava ružnim modricama, iznakaženim licima, krvlju 
omaštenim šakama (nije isključena i smrt), gdje se bacaju 
i zarađuju silni milijuni za po sata, dok kod svega toga 
uživaju stotine tisuća bogataša, športaša i besposličara,* 
pitamo se u čudu: pa šta je to?! Kako da sebi protumačimo 
tu pojavu u doba zatornih potresa (Japan), poplava (Missi- 
ssippi), u doba teških ratnih posljedica i drugih nevolja kao 


i opadanja ćudoređa, gdje bi milijardama trebalo priskočiti 
stradaocima čitavoga svijeta u pomoć, podizati popravilišta 
i škole, dati zarade nezaposlenim milijunima, i uopće po¬ 
bijati bijedu svake vrste, moralnu i materijalnu! 

Krivi bi doduše bio zaključak, koji bismo iz ovoga 
izveli, da su najbogatiji ljudi i najnekulturniji, ali ne ćemo 
pogriješiti, ako kažemo, da bi najbogatiji ljudi trebali biti 
i najkulturniji. Sva je prilika za to, da budu. Morali bismo 
doista posumnjati u dobrotu ljudske duše (osim ako nije 
samo naučena i licemjerna), kad čujemo, da sto šezdeset 
tisuća ljudi može mirno gledati, kako se dva čovjeka po 
sata mrcvare, kako modrice izbijaju, kako krv teče i kako 
jači protivnik slabijega i već klonuloga borca nebrojeno 
puta udara košćatom šakom po jednom istom mjestu, »u 
desni podbradak«, koji se od silnih udaraca pretvorio u 
komad natučena krvava mesa (novinske vijesti!). I onda 
ljudi govore, da se treba boriti protiv rata; ne protiv rata, 
već protiv podivljalosti i nečovječnosti! Jer — neka nam 
bude dopuštena ta iskrenost! — što će ono 160.000 ljudi 
osjećati, kad uščita za vrijeme rata; »ranjenih i poginulih 
toliko i toliko tisuća«, kad oni eto daju milijune, da uz¬ 
mognu po sata uživati gledajući, kako se mrcvare dva 
čovjeka, koji se doduše bore za prvenstvo, ali i za teške 
milijune? Svaki udarac u ranavo mjesto protivnikovo do¬ 
nosi stotine tisuća ... 

Premda ni nogometne utakmice ne služe na čast da¬ 
našnjemu pokoljenju, jer se i ove nerijetko svršavaju ne- 
lijepo, da ne kažemo prostački (na dnevnom su redu takve 
vijesti), kao što je i sama igra nedolična: no za koliko one 
zaostaju za čikaškim šakačima! Pa ipak kraj toliko lijepih 
i plemenitih igara i sportova, kao što su sokolske vježbe, 
planinarstvo, skautizam, plivanje, veslanje itd., opet gomila 
voli ono, što pojedinac ne bi ni smio ni mogao nigda do¬ 
pustiti. To je eto duh našega vremena. V. K. 

ŠPORT 

PRVENSTVO SREDNJIH ŠKOLA U TENNISU. 

Već četvrte godine iza reda priređuje Zagrebačko 
Klizacko Društvo tennis turnir za prvenstvo srednjih škola. 
Sa zadovoljstvom moglo se svake godine ustanoviti, da je 
taj lijepi šport mnogo proširen među našim srednjoškolcima, 
a najviše je to došlo do izražaja ove godine. Krajem pro¬ 
šloga mjeseca održana je ova priredba, koja je u svakom 
pogledu dobro uspjela. I svojom kakvoćom i kolikoćom — 
po predvedenim igrama i po broju prijavljenih igrača nadvi¬ 
sio je turnir sve dosadašnje. Kraj toga mora se spomenuti 
isto tako ugodna pojava, da su osim zagrebačkih srednjo¬ 
školaca iz Zagrebačkoga klizačkog društva Haška, Tennis- 
kluba i Concordije sa vrlo mnogo uspjeha zastupali vanjske 
škole igrači Maribora, Sušaka, Zlatara, Križevaca i Kopriv¬ 
nice. Naši najmlađi igrači znali su mjestimice predvesti vrlo 
lijepih igara, s priličnom tehničkom spremom, a još više 
temperamenta i borbenosti, i tako nas uvjerili, da nas tenni- 
s)ki šport imade lijepi podmladak, koji će se brzo razviti i 
stupiti na mjesto starije generacije. 

Od igrača treba u prvom redu spomenuti novoga prvaka 
Kukuljevića (ZKD), koji je u lijepom stilu osvojio ovogo¬ 
dišnje prvenstvo i time po prvi put dobio prelazni pokal. 
Njegova igra je potpuno izrađena. Imade vanredno lijepi 
»forhand«, oštre i duge lopte, dok mu kod »backhanda« i 
igre na mreži nedostaje još sigurnoisti. Isto tako slabiji je 
u »doubleu«, pa je po današnjoj svojoj igri izraziti »single 
igrač«. Vrlo se svidio Gasparin iz Maribora, koji je uspio 
da dođe u sva tri finala, ali konačnu pobjedu odnio je samo 
u doubleu sa Rudanom iz Sušaka. Gasparin je bez dvojbe 
bio tehnički najbolji igrač na turniru. Imao je vanredno 


lijepih lopta, izvrsno izbalansiran forhand i backhand i do¬ 
bru igru na mreži. Gasparin je poznat već iz ovogodišnjega 
ljetnog turnira, pa je u ovo kratko vrijeme vrlo napredovao. 
Po prviput imali smo sušačke goste na turniru. Vrlo je 
talentiran Rudan, koji je specijalno u doubleu pokazao lijepu 
igru. U singleu nije došao do izražaja, jer je bio nesretno 
izždrijeban ,pa je odmah prvi dan došao protiv najjačeg 
igrača Kukuljevića. U protivnom slučaju vjerojatno bi se 
njegova igra i ovdje istakla, a zaslužio je i placemeint. Lanj¬ 
ski prvak Hagenauer pokazao se vrlo nesigurnim, a priredio 
je veliko iznenađenje, da je već u prvom kolu ispao protiv 
D. Maksimovića. Od ostalih igrača treba spomenuti braću 
Kallay (Hašk) Zlatar, koji su se istakli svojem velikom bor¬ 
benosti. Lijepi /stil imade Mikuličić, koji je kao i njegov 
partner Maksimović (oba ZKD) tehnički dosta jak, i činili 
su jedan dobar double. 

Prvenstvo srednjoškolka ponovno je osvojila Frizi Blis 
(ZKD). Kolikogod njezina igra nije osobito lijepa, imade ona 
veliku sigurnost i vrlo promišljenu igru. Njezina pobjeda bila 
je vrlo sigurna, pa za nju možemo reći već danas, da imade 
stil i igru jedne turnirske igračice. Gđica Poiić (Tennis 
klub) pokazaia je mjestimice vrlo lijepu igru, ali nije do¬ 
stigla svoj najbolji oblik, pa se morala zadovoljiti drugim 
mjestom. Od ostalih istakle su se gđica Matić, koja je lani 
nastupila bila u boljem obliku, te gđice Pervan Jasna i Vjera 
i gđica Nemirovski. 

U singleu gospode bilo je dosta iznenađenja. Lijepom 
igrom izbacio je D. Maksimović lanjskoga prvaka Hagen- 
auera već u prvom kolu iz natjecanja, ali je odmah izgubio 
protiv Pećarevića. Kukuljević pobjeđuje u prvom kolu Ru- 
dana i dolazi sigurno u finale. Levin Kallay pobjeđuje svoga 
brata Branka i pruža jaki otpor Gasparinu, ali ipak gubi u 
trećem »setu«. Finale donio je vrlo lijepu i zanimljivu igru 
Kukuljevića i Gasparina. U prvom setu Gasparin je u pred¬ 
nosti sa 6:4, ali Kukuljević izjednačuje u drugom setu isto 
sa 6 : 4, pa u trećem setu već vodi sa 5:2, kad ga Gasparin 
dostizava i postavlja 5:5. U vrlo zanimljivom i napetom 
finalu pobjeđuje Kukuljević sa 10 : 8. Gasparin se tehnički 
vrlo svidio, ali je igra Kukuljevićeva bila mnogo oštrija, te je 
i pobjedu zaslužio. 

U singleu gospođica Blis sigurno dolazi do finala, dok 
je gđica Poiić imala dosta posla sa gđicama Pervan i Matić. 
U finalu gđica Blis igra vrlo oprezno i promišljeno i potpuno 
sigurno sa 6:2, 6:3 i pobjeđuje gđicu Poiić. 

U doubleu gube Mikuličić i Maksimović protiv Kal- 
laya, a ovi opet protiv Hagenauera i Kukuljevića. U finalu 
Gasparin i Rudan igraju daleko bolje od protivnika Ha- 
geanauera i Kukuljevića i zasluženo odnose prvenstvo. 

Velikih iznenađenja bilo je u »mixed doubleu«. Naj¬ 
bolje igračice Blisova i Polićeva nijesu imale dosta jake 
protivnike, pa je Gasparin sa gđicom Schweighardt došao 
u finale. Na drugoj strani prošlogodišnji prvaci gđica Matić 
i Mikuličić gube protiv gđice Hirschl—Hagenauer, a ovi 
opet gube protiv para Njemirovski—Wiesner. Potonji par 
u finalu pobjeđuje Schweighardt—Gasparin zbog očite pre- 
umornosti Gasparina. 

Turnir je dobro vodio g. Valdimir Fuchs, a bilo je za 
čitavo vrijeme dosta gledalaca, koji su sa mnogo zanimanja 
pratili igre srednjoškolaca. Turnir je trajao tri dana od 24. 
do 26. rujna, a sudjelovala su 34 igrača i 14 igračica. 

Fedor Bazala. 

FILATELIJA. 

Peti filatelistički dan, priređen sa izložbom Hrvat¬ 
skoga filatelističkog društva te proslavom 30-godišnjice Hr¬ 
vatskoga filatelističkog društva u Zagrebu. 

Dne 1. listopada obavljena je proslava s izložbom, koja 
se obdržavala u dvije velike sobe u protestantskoj školi u 
Gundulićevoj ulici. Ujutro u 10 sati bila je izložba otvo¬ 
rena po predsjedniku Ivanu Raverti, koji je u svom po¬ 
zdravnom govoru prikazao historijat H. F. D. u Zagrebu. 
Izložba je bila puna izložaka raznih država, osobito pak 
od države S. H. S. te Bosne. Lijepa je bila zbirka švaj- 
carskih maraka »Pro juventute« od g. Dušice, koje se 
izdaju svake godine u prosincu u korist siromašne mla¬ 
deži. G. Virović prikazao je vrijednost njemačkih maraka 
i novca za preokreta od 1 feniga do 50 milijarda. Dr. Bučar 
izložio je prve jugoslavenske marke, koje je izdao I. jugo¬ 
slavenski puk za rata u Sibiriji sa pretiskom na češkim 
legionarskim markama. 

Stehlik iz Zagreba je izložio bosanske nerabljene od 
g. 1878.—1901. S. Veselić izložio je Jugoslaviju nerabljenu 
u četvercima. S. Lederer izložio je kompletni Lichtenstein, 
Mat. Ivanac kompletnu Sloveniju, A. pl. Makanec cjelo¬ 
kupnu Srbiju, V. Mesić austro-ugarsku bojnu poštu i mnogi 
drugi. Ove godine nijesu žalibože omladinci filateliste izlo¬ 
žili nikakva izloška, iz čega bi se moglo vidjeti da smisao 
za filateliju sada kod naše mladeži pada. Nadamo se me¬ 
đutim, da će se taj smisao opet popraviti, kako je to bilo 
i prije, kada su zagrebački srednjoškolci imali svoj posebni 
omladinski filatelistički klub. 

Hrvatsko filatelističko društvo izložilo je razna svoja 
i strana izdanja te časopise, veliku zbirku žigova sviju pošta 
u bivšoj Trojednici, te veliku zbirku patvorina, koja je 
vrlo poučna za ozbiljne i veće sabirače maraka. Tako¬ 
đer su bile izložene filatelističke diplome nastarijega 
hrvatskog filateliste pokojnoga župnika na Okiću kraj Sa¬ 
mobora Oskara pl. Sirnica, i to jedna iz Beča, druga iz 
Amerike, a treća iz Pariza, gdje je sudjelovao g. 1679. na 
tamošnjoj svjetskoj izložbi sa jednim člankom o filateliji 
u Hrvatskoj. Lijepi dijagram prikazao je porast članstva 
H. F. D. od g. 1897.—1927. Društvo je priredilo i zanim¬ 
ljivu filatelističku lutriju sa mnogo lijepih izložaka. Lu¬ 
trija je bila vučena istu večer, na kojoj je obavljena i 
proslava 30-godišnjice društva sa vrlo uspjelim predava¬ 
njem, filatelističkom tombolom te zabavom. Dr. Bučar. 

KNJIŽEVNOST. 

»Hrvatski radiša«. Izišao je 18. i 19. broj s poučnim 
sadržajem. Napose bismo istaknuli iz 19. br. članak »Tekstil¬ 
na škola Radišinih pitomaca u Oroslavlju«. U Hrvat. Za¬ 
gorju na podnožju Zagrebačke gore nalaze se stari plemićki 
dvorovi. Ove je veleindustrijalac Milan Prpić preudesio u 
tvornicu za tekstilnu industriju (za pravljenje tkanina). Bu¬ 
dući da mi Hrvati još nemamo školovanih ljudi u toj struci, 
tako te su velikom većinom namješteni tuđinci, to je g. 
M. Prpić osnovao školu za podmladak, u kojoj se njegovim 
troškom uzdržaje oko trideset pitomaca. Budući pak da 
osnivača tako potrebne tkalačke škole nije vodila samo 
misao, kako da osigura za svoju tvornicu stručno naobra- 
ženi podmladak, jer stručnjaka bi mogao dobiti i iz Češke 
i Njemačke, već želja, da našem domaćem čovjeku osigura 
lijepu budućnost, t. j. da jedno takvo naše poduzeće bude 
doista i u rukama naših ljudi, treba to domoljubno djelo, 
za koje ne žali ni truda ni novaca g. M. Prpić zajedno 
sa svojom vrijednom gospođom, koja vodi marnu brigu oko 
reda i dobre hrane povjerenih joj pitomaca, osobito po¬ 
hvaliti. Tim je svojim djelom g. M. Prpić dokazao, da je 
neispravan i nepravedan sud onih, koji toliko viču na naše 
privrednike bez razlike te građanstvo i inteligenciju uopće, 
da ništa ne rade, da žive o tuđem trudu, da su na teret 


i slično. — Uredništvo »Hrv. rad.« nalazi se u Zagrebu, 
Šenoina ul. 16. II. 

»Hrvat, radiša« br. 20. Sadržaj: Ajdemo za njima. — 
Zašto nemamo trgov. i zanat, porodica? — Na čemu se 
temelji superiornost Anglosasa. — Poštenje. — Zidari među 
životinjama. — Duhan. — Potres na Krimu. — Vrijedni 
zidar. — Vrijednost odijela. — Sapun. 

Osobito valja istaknuti članak: Zašto nemamo trgov. 
i zanat, porodica? U tom vrlo poučnom članku govori 
pisac zašto kod nas propadaju trgov. i zanat, porodice: 
»Često roditelji vele: Dosta sam se ja mučio u zanatu, na 
zemlji, u kramariji, ne će moja djeca; pa turaju djecu po 
školama, »zagospode« ih, pa često i sami pod starost stra¬ 
daju i živu od tuđe milosti. 

Ili govore ovako: Pametne i valjane sinove dajemo 
u škole za gospodu i činovnike, a budale, lijenčine i ne- 
valjanci neka ostanu kod posla u kući, kad nije ni za Što 
drugo. Ne vide, da za četiri petine činovničkih mjesta treba 
manje snage, pameti i razboritosti nego za zanat, zemljo¬ 
radnju ili trgovinu. 

Ili govore ovako: Ne dam svojega sina tuđincu u 
nauku, da ga mrcvari i »drži na suhu hljebu i posnom 
grahu«. Neka ga kod kuće. Naučit će. Neka što užije, dok 
je mlad. I onako ga čeka muka i briga. 

Ima naših majstora, koji i ne računaju s osnutkom 
dugovjeke kuće, nego nastoje da bilo na koji način nešto 
steku, ili da odmah lagodno i rasipno živu. Posve je na¬ 
ravno, da ne sabiru mušterije ni za sebe, a kamo li za 
svoga sina, pa govore: Neka se muči kao početnik isto 
onako, kao što sam se mučio i ja!« 

Doista, kod nas se suviše zazire od tjelesnoga rada. 

»Napredak«. Glasilo hrvat. kult. društva »Napredak« 
u Sarajevu, br. 12. Sadržaj: A. Odić: Ideje. — I. A. Mili- 
čevic: Islam u hrvat, narodu. — Vj. Klaić: Deset zapo¬ 
vijedi majke Hrvatske. — Dr. Ogrizović: Osvit V. čin. — 
Sadržaj. — A. Odić: Kratka povijest »Napretka«. — Lj. 
Babit-Đalski. — Društvene vijesti. — Napretkova zadruga. 

1 

»Seljačka prosvjeta«. Primili smo broj 8.—9. toga 
lista, koji izlazi drugu godinu u Zagrebu, Akademički trg 
12 uz godišnju pretplatu od Din 75.—. Ovaj nam je put 
zapelo oko o rečenicu u uvodnom članku »Seljačka pro¬ 
svjetna sloga«, koja glasi: »Nema težega i vrednijega posla 
nego slagati ljude«. Pa onda: »Jest, ljude zapravo ne mo¬ 
žemo slagati, ljudi moraju slagati se. A tu treba razu¬ 
mijevanja, a za to opet treba dogovaranja i sporazumije¬ 
vanja«. Da se a mi malo otsvrnemo na to pitanje, o kojem 
se danas mnogo piše i čita! Mi smo na ovome mjestu već 
prije dvije godine donijeli kratak prikaz o svrsi i radu 
»Seljačke sloge«, koja izdaje pomenuti list. 

Pisac je pomenutoga Članka gornju misao vrlo lijepo 
razložio, i svatko, kome je do napretka ne možda samo 
hrvatskoga naroda već i čovječanstva uopće, taj mora da 
pozdravi rečenicu: »ljudi moraju slagati 9 e«. 
A koji je prvi uvjet, da se ljudi uzmognu slagati? 
Prvi je uvjet da se između sebe poštuju. A da 
se između sebe poštuju, prije svega je potrebno, da ne 
postupaju prema onoj: vidi trn u oku brata svoga, a nc 
vidi brvna u oku svojemu. 

Mi živimo u doba »grobijanizma«, koji u mnogome 
podsjeća na »grobijanizam« iz 15. vijeka, kad su se pro¬ 
testantski i katolički predstavnici na najnedostojniji način 
između sebe grdili ne birajući pri tom izraza. Ova je riječ 
postala od onoga vremena poslovičnom, a znači u svom 
prvobitnom starovisokonjem. obliku »girob«: debeo, ne¬ 
spretan. 

I današnje doba možemo punim pravom nazvati doba 
»grobijanizma«. Čitajući naše novine nailazimo na bezbroj 
dokaza, koji to potvrđuju. A najnedostojnija je pri tom 
grđenju ona ista pogreška, u koju je bio zapao i zname¬ 
niti »grobijanizam« iz doba Martina Luthera, da jedni dru¬ 
gima predbacuju ono, što ne će da vide pred svojim vla¬ 
stitim pragom. 

Taj »grobijanizam« današnjega vremena tako je pre¬ 
oteo mah, da se ljudi ne vrijeđaju samo lično, već blate 
čitave staleže. A upravo u tome i jest najveća nepravda: 
radi dva ili tri nevaljalca ili kako se danas govori »po¬ 
kvarenjaka« blatiti čitavi stalež. Ako se u nekom gradu 
dogodilo razbojstvo, ne mogu se za to građani toga grada 
nazvati razbojnicima; ili ako u jednom selu otkriju pali¬ 
kuću, ne smiju se seljaci toga sela nazvati palikućama. 
Ovakav je način upravo tako nedostojan za onoga, koji se 
njime služi, kao što je i nepravedan prema onome, koji 
nekriv mora takve uvrede primati. A to je duh današnjega 
vremena. 

»Bečki žurnal« donio je nedavno statistiku o tužbama 
radi uvrede poštenja u Austriji, pa veli, da prije rata go¬ 
dinama nije bilo toliko sudbenih rasprava u tom smislu, 
koliko ih ima danas za tjedan dana. Dakle svuda vlada 
»grobijanizam«. Pa kad je svuda tako, zašto ne bi i kod 
nas, i to po mogućnosti Što obilnije?- (reći će šaljivac). 

Nepriznavanje dobrih strana a vječno isticanje loših, 
i to često puta sasvim neispravno, dvije su pojave, koje 
unapređuju opću nepravdu našega vremena do savršenstva. 
Kao što je nepravedno, kad građanin dobacuje seljaku: 
što bi ti, da nema građanina, koji je izumio štampu, 
željeznicu, svjetiljku, pa i plug i motiku; tako je nepra¬ 
vedno kad seljački pisac dobacuje građaninu: gospoda 
neka ne zaborave, da danas seljak ore željeznim plugom, 
i da po selima bruje strojevi za vršenje itd. Svi su po¬ 
trebni i ovi i oni, i duševni i tjelesni radnici. Što nam 
koristi najljepši nacrt, ako nemamo toliko stotina zdravih 
šaka; odnosno što će toliko stotina zdravih šaka, ako 
nema nacrta, po kojem će se izvesti djelo. A da se izvede 
i najmanje djelo, potreban je isto tako duh kao i tjelesna 
snaga; ili kako Goethe kaže u svom Faustu: »Dass sich 
das grosste Werk vollende, geniigt ein Geist fiir tausend 
Hande«. 


ZABAVA 

NAGRADA ZA IGRU ŠAH. 

Na početku petoga stoljeća vladao je u Perziji slavni, 
mladi vladar Behram. Ovaj je vladar živio u raskoši i 
veselju, okružen prijateljima. Dogodilo se dakle, da je na 
perzijsko prijestolje došao vladar mlad, neiskusan i po¬ 
kvaren od svojih nevaljalih učitelja. Zaboravio je, da je 
svaki vladar otac svoga naroda i da je ljubav podanika 
i podčinjenih podnožje prijestolja, a da tu ljubav može 
samo onda steći, ako je vrijedan ljubavi. 

U to je vrijeme neki bramin imenom Nasir, sin Da- 
hera, staroga sluge vladareva, htijući svomu gospodaru 
otvoriti oči pronašao igru šah, igru, u kojoj je kralj doduše 
glava sviju, ali sam bez ostalih ne može ništa. Ova se 
igra svidjela vladaru i njegovim dvorjanicima. Mladi vladar 
bio je oštrouman, pa je spoznao, da se u toj igri nalazi 
dobra pouka. Zato dade dozvati izumitelja igre i reče mu: 
»Sine Daherov, poznajem te kao mudroga muža, i ovaj 


Treba dakle da jedni drugima priznaju zasluge i da 
se tako poštujući svačiju muku upoznaju između sebe i 
zbliže svi oni, koji žele raditi za opće dobro. Mržnja i 
nepravda oduvijek su razarale, kao dosad, tako i una¬ 
prijed! 

Da: »ljudi moraju slagati se!« 

- lj - 

»Filatelista«, stručni filatelistički časopic. Glasilo hrv. 
filatelist, društva u Zagrebu. Sadržaj 8.—9. broja: N. Gre- 
gorčić: Prelaz od aus*r. maraka na madžarske. — SI. Ve- 
selić: Filatelist, savez kralj. S. H. S. — Novosti. — Aero- 
filatelija. — Društvene vijesti. — Pretplata godišnje 80 Din. 
Uredništvo: Zagreb, Draškovićeva ul. 

JOVO R. BOŠKOVIĆ: TALASI ŽIVOTA. 

To je zbirka od 36 pjesama, što ih je izdao na svijet 
u Mostaru pomenuti mladi pjesnik s autorovom slikom. 
Značajna je crta tih pjesama sjeta, koja se rađa u pjesniku 
radi prolaznosti sreće, koja se nigda ne vraća; samoća je 
njegov svijet, u kojem se on najbolje osjeća. Od svih pje¬ 
sama Čini se da je najuspjelija »Noćni pejsaž«, koju evo 
i donosimo ekavŠtinom, kako su pjesme i ispjevane. 

Noćni pejsaž. 

Puno majskog milja mirno, tiho veče, 
po nebeskom svodu izronile zvezde. 

Kroz usko korito, dok Neretva teče 
dve silhuete pustom cestom jezde. 

Jacija odbija sa Sahat-kule, — 
mujezinov glas kroz noć se razleže. 

Po kapijama ašikuiju bule. 

Mostar miriše na sumbule sveže. 

Po starome gradu mesec se razleva, 
krovove naših kuća srebrom kupa. 

Čuje se kroz noć kako neko peva. 

I dok nemo ćute stvari basnoslavne 
na staroj vodnenioi kolo lupa 
i priča priče iz prošlosti davne. 

I ŠALA 

tvoj izum je ne samo za zabavu već i za pouku. Reci mi, 
kakvu želiš nagradu? Nasir se pokloni i reče: »Milostivi 
gospodaru. Ja sam sa svojim dosadanjim položajem vrlo 
zadovoljan, ali kad već treba da primim za svoj izum 
nagradu, zapovijedi, da na prvu četvorinu moje šahovnice 
metnem jedno žitno zrno, na drugu dvostruko od prve, na 
treću dvostruko od druge i tako redom do šezdeset i 
četvrte četvorine«. 

Kralj se naljuti i odvrati braminu: »Nijesi tražio kao 
pametan čovjek već kao luđak. Misliš li, da ti ne bih 
mogao štogod bolje i vrednije dati?!« 

Lukavi je bramin kralja uvjeravao, da mu je to za 
nagradu dosta, ali ako se njemu čini premalo, neka na¬ 
gradu podvostruči. Kralj tada zapovjedi, da mu dadu, što 
ište. Ali kad je došlo do računa, vidjeli su, da je ta na¬ 
grada suviše velika, a da bi je mogao kralj platiti, pa i 
veća nego što vrijedi cijela njegova kraljevina. Račun za- 

počet jednim zrncem, uz stalno podvostručavanje pređaš- 
njega broja, daje silan broj zrnaca, za koja bi trebalo 
16.384 grada, u svakom gradu 1024 žitnice, u svakoj 
žitnici 174.762 mjere žita, u svakoj mjeri 2,001.072 zrna; 
time bi bila isplaćena istom polovica nagrade. Prema računu 
braminovu ta nagrada bi iznosila 18„,446.744,,073.709,516.615 
zrna. 

Ovim računom htio je mudri bramin pokazati svomu 
kralju, kako treba promišljeno dijeliti milost. 

Sa češkoga: Vilim Ondraček, Brod. 

TOČITE MANJE PJENE... 

Netko oglasi, da će svakoga krčmara naučiti kako će 
što više istočiti piva, ako mu pošalje 50 dinara. Doista, 
neki pošalju šaljivdžiji zatraženu svotu i zamole ga, da 
im otkrije tajnu. Našto dobiju ovaj odgovor: »Točite manje 
pjene, pa ćete istočiti više piva«. 

Josip Cikoš. 

» 

ODGONETAČI. 

Josip Čikoš, Zagreb (br. 2. I. II. V. VII. IX. X. ne. 
XIII.). — Božena Mirović, Osijek (br. 2. III. V. IX—XI. XIII.). 

— Marija Uzelac, Gospić (br. 2. I. II. III. ne. IV. VI. VIII. 
do XIII.). — Veljko Novak (br. 2. I.—IX. X. ne. XIII.). — 
Miroslav Gregorović, Petrinja (br. 1. I. III. IX. XI. XIII. 

— br. 2. II.—V. VII.—IX. XI. XIV.). — Josip Blažević, 
Rijeka (br. 2. II.—V. VII.—IX. Xne. XII.—XIV.). — Egon 
Schwartz (br. 1. VI. IX. X. XIII. — br. 2. II. IV. VI.—IX. 
Xne. XII. XIV.). — Joso Perat, Senj (br. 2. II.—V. VII. 
IX. X. XII.). — Ljerka Kapetanić, Kostajnica (br. 2. II.—IX. 
Xne. XI.—XIV.). — Juraj Golać, Ribnik (br. 2. II. III.—IX. 
Xne. XII.—XIV.). — Ljudevit Flegar, Mitrovica (br. 2. V. 
VII.—IX.). — Želimir Štefanov, Zagreb (br. 1. I. VI. XII. 
br. 2. II.—IX. Xne. XI.—XIV.). — Nikola Špoljar, Valjevo 
(br, 2. II.—XIV.). — Dragan Moser, Osijek (br. 2. II. VII. 
do X. XII.—XIV.). — Ružica Turković, Petrinja (br. 2. II. 
—IX. Xne. XI.—XIV.). — Vlade Butorac, Senj (br. 2. IV. 

V. VII. IX. Xne.). — Mladenka Marić (br. 2. II.—V. 
VII.—VIII. XIII. XIV.). — Dane Rajčević, Gospić (br. 2. 

II.—IX. XII.—XV.). — Stanislav Špoljarić (br. 2. II. IV. V. 
VII.—X. XII.—XIV.). — Vjekoslav Maštrović, Osijek (br. 

1. I. II. V. VIII. Xne. — br. 2. II. IV. V. VII. IX, Xne. 
XIII. XIV.). — Nikola Medved, Gospić (br. 2. III. IV. VII. 
IX. XII. XIV.). — Ivica Marušić, Split (br. 1. I. IX. X. br. 

2. II. V. VII. VIII. XIII. XIV). — Bruno Jane š, Petrinja 
(br. 2. I.—XIV.). — Franjo Carević, Brač (br. 1. 

I.—XIII.; br. 2. I.—XIV.). 


III. ARITMOGRIF. 

(Ante Niseteo) 

I. 

1, 8, 2, 9, 10, 11, grad u S. H. S. 

3, 1, 6, 1, 16, 12, 1, 13, grad u S. H. S. 

5, 14, 13, 4, hodočašće kršćana 
7, 6, 12, 14, 6, ime 

4, 13, 7, 3, 7, pjesnička vrsta 

2, 13, 7, 6, gorje 

6, 7, 6, 12, 10, 8, grad u Francuskoj 

7, 15, 7, 12, 2, 6, grad u S. H. S. 

II. 

I.—II. daje poznato ime. 

IV. POGAĐALJKA. 

(Veljko Novak) 

Dva oca i dva sina išli su zajedno u lov i ulovili tri 
zeca; upravo toliko, te je na svakoga otpao po jedan 
čitavi zec. Kako to? 


V. ISPUNJALJKA. 
(Zvonimir Magatić) 


kamen 

dio pokućtva 

država u Africi 

haljina 

žensko ime 

grad u Maloj Aziji 

muško ime 


Od I.—II. ime ugarskoga kralja. 

VI. ISPUNJALJKA. 

(Nikola Brkljačić) 

kožna bolest 
riječ u molitvi 
nar. ples 

lice u nar. pjesmi 
neugodan osjećaj 
blato 
prilog 
maleni dio 

Zvijezdicom označena polja daju poznato ime. 






I. ZAGONETNI STIH. 

(Veljko Novak) 

Pijela šana novi modo, 

Jo načukaj zomelj mali, 

Sreta vlase djevi nodo, 

Ad bi zadva tresna bali. 

II. TRI RAČUNA. 

(Mirko Friedlander) 

1. Netko upitan, koliko mu je godina, odgovori: »Za 
20 godina imat ću dva puta toliko godina, koliko sam imao 
prije 5 godina. Koliko mu je godina sada? 

2. Netko reče: »Kad bih imao dva puta toliko novaca, 
koliko imam, i k tomu još 30 dinara, imao bih ravno 300 
dinara«. Koliko ima dinara? 

3. Ocu je sada 58 godina, a sinu 32 godine; prije 
koliko godina bio je otac 14 puta stariji od sina? 


VII. RAZBIGLAVA ŽIGICAMA. 

(Božena Gregel) 

I I I I I U I I I I I I I U I I 

Od osamnaest žigica oduzmi njih pet, da opet ostane 

pet. 


VIII. KONJIĆEV SKOK. 
(Irena Špančić) 


dvo 

gra 

bra 

na 

gra 

na 

a 

re 

đu 

ča 

raz 

ve 

sklad 

de 

sta 

ne 

sklad 

re 

no 

ju 









































— 87 — 


l 


IX, ISPUNJALJKA. 
(Ljudevit Flegar) 


poslije rata 
žensko ime 
oružje 
muško ime 
. lijek 

žensko ime 
iz kuće izlazi 
dio glave 
gospodar svega 
žensko ime 
neograničeni gospodar 

Ispuni gornje četvorine tako, da od 1—2 dobiješ ime 
i prezime velikoga muža iz hrvatske povijesti. 

X. REBUSI. 
(Josip Blažević) 

1. 

ši 

2 

2. 2 b 2 

2 

XL REBUS. 
(Franjo Ćosić) 

1. st no 

2. z la 


XII. KONJIĆEV SKOK. 
(Ignac Rubinić) 


gla 

sna 

me 

ra 

ta. 

do 

pa 

~-~ Z ~ 

sna 

si 

■ . š= 

mo 

ja 

ti 

od 

mo 

sve 

njeg 

ko 

pre 

ti 

vat 

pje 


Dobro sastavljeni slogovi daju početak poznate 
pjesme. 

XIIL DOPUNJALJKA. 


(Z. Vigato) 

grad u Francuskoj 
rusko nar. ime 
narodna igra 
grad u Njemačkoj 


XIV. GEOGRAFSKA SLOVČANICA. 

(Dragutin Poljak) 

Od slogova: 

ar, ca, či, de, de, der, din, e, frat, ge, gen, i, i, ja, la, li, 
mo, mo, na, nan, nja, o, re, sa, sa, sa, san, se, si, sor, sme, 
star, ta, tan, tes, ti, u, va, van, vo, 
treba sastaviti riječi: 

1. mjesto u Hercegovini, 

2. država u Evropi, 

3. hrvatska rijeka, 

4. grad na Tisi, 

5. država u juž. Americi, 

6. grad u Španiji, 

7. grad na Crnome Moru, 

8. mjesto u Hrvatskoj, 

9. azijska rijeka, 

10. planina u Dalmaciji, 

11. grad u Francuskoj, 

12. gora u Hrv. Zagorju, 

13. mjesto na Dunavu. 

Početna slova od 1—13 daju znamenitu Beethovenovu 
kompoziciju. 


PORUKE UREDNIŠTVA 

»Selim«. Vaša dva prijevoda niijesu uspjela, napose 
pjesmica. Budući da nemamo originala, nije nam moguće 
stvar dotjerati. Žalimo. 

»Šumski«. »Jesen« ulazi uz neke manje promjene, 
ostalo nije uspjelo, napose »Tomislavu« (šteta!). 

B. T—c. Z. Iz Vaših pjesama govori doduše osjećaj, 
ali je obrada slaba. Pošaljite nam ostalo, ali latinicom radi 
štampe. 

E. Sch—tz. Vaša pjesma kao i zagonetke nijesu uspjele. 

V. A—ć. Š. Žalimo, da Vaše inače patriotske pjesme 
nijesu tako uspjele, da bismo ih mogli uvrstiti. 

T. P—a. Vaše smo pjesme pročitali (»Na pomolu pro¬ 
ljeća« i dr.), ali to još nije za tisak. Treba pričekati. 

Ml. M—ć. Od priposlanih zagonetaka moći ćemo upo¬ 
trijebiti »Aritmogrif«, dok dođe na red. 

»Skromni«. »Emigrant« nije uspio iz više uzroka, a 
najglavniji je taj, da umara. Da se o tom uvjerite, priče¬ 
kajte barem godinu dana, dok ga ne zaboravite, pa ga 
onda ponovno čitajte, vidjet ćete i sami, da to nije za 
tisak. Istina, može se iz neznatnih motiva stvoriti iz¬ 
vrsno pjesničko djelo, ali za to treba mnogo iskustva. 
Bolje će i za Vas biti, da ta stvar, makar i uz ispravke, 
ne ulazi. »Brodolom« ima vrlo neozbiljnih mjesta n. pr.: — 
Svemogući, reci joj da laže. — Jadni ljudi, jadni, ko da 
guče. — itd. Pričekajte još! 

A. U—ć. D. »Praznički soneti« ulaze po Vašoj želji 
u cijelosti, već prema mogućnosti po tri četiri. Od novih 
stvari osobito bismo naglasili »S. Str. Kranj.« i »Brodari«, 
no nijesu ni ostale pjesme na odmet. Štampanje će ići 
malo sporije, jer imamo i od drugih saradnika mnogo 
radova. 

St. Šp—ć. Jedan rebus ulazi. 

I. D—11. Ni »Zavičaju« ni »Biser-kaplja« nijesu tako 
uspjeli radovi, da bi se mogli uvrstiti. Pustite ih da mi¬ 
ruju neko vrijeme (koji mjesec) u ladici, pa ih onda opet 
jednom glasno i pomno pročitajte, pa ćete i sami vidjeti. 
Ne znamo, da smo ikad primili pjesmu s naslovom »Ljubav 
i sloga«. Možda je imate u konceptu, pa nam je opet 
pošaljite. 

B. G-L Vaša »Razbiglava 8 18 žigica« ulazi, čim dođe 
na red. 

K. T. Š. Vaše pjesmice (»Noć«, »Sjećanje« i »Po¬ 
vratak« ...) nijesu za tisak. Pričekajte još koje vrijeme, 
godinu dvije, pa bude li se u Vama sačuvao odnosno razvio 
pjesnički osjećaj, pokušajte opet, zasada to još ne ide. 

B. A-ć. Z. Od priposlanih nam zagonetaka upotrijebit 
ćemo »Konj. skok«, ostale ne, jer imamo sličnih na pretek. 

V. S-ć. Z. »Žalimo, što Vama, kao našemu stalnom 
sarađivaču (u zagonet.) moramo saopćiti nepovoljan sud 
o pripovijeci »Krizma«. To još nije zrelo za štampu. Su¬ 
više bi bilo trošiti riječi, ne biste nas razumjeli, već sa¬ 
čuvajte tu ladnju, pa je za koju godinu (recimo kad bu¬ 
dete maturant) opet pročitajte, najbolje ćete sami vidjeti, 
što tu nije dobro. Neka Vas taj prijateljski savjet ne ozlo- 
volji; čitajte dobre stvari, ne mnogo ali pomno! 

S. D. J-ć. Z. Vaša uspjela pjesma »Ljudi bez hljeba« 
ulazi, »Ćuk« također naje na odmet, pa mislimo da će i 
on ući. 

I. K-n. Z. Vaša pripovijetka »Stari lugar« bez jačega 
je sadržaja i proćućena živoia kao i općega značenja. Osim 
dvije tri sličice nema stvar u cijelosti pjesničke vrijed¬ 
nosti, dok je sam početak nezgodan radi — da tako ka¬ 
žemo — matematičke sadržine (»Zrake padaju koso. Tako 
koso, da dosižu samo donekale«). Vi očito imate i talenta 
i volje, samo još ne znate što i kako. Treba još pričekati. 

N. V-ć. Od priposlanih nam radnja moći će ući pjesma 
»U daljine«, ostalo nije za tisak. 

?? (bez imena). Primili smo nekoliko zagonetaka, 
među kojima i »Zagonetni sat«. Ne možemo uvrstiti. 

»Dobromir«. »Negdašnji ideali« nijesu uspjeli. Prije 
svega pisac na nezgodan način govori o sebi, i to često 
(»opet zaronih u duboke misli«; hridine ... slične su mojim 
dubokim mislima«; »Misli su mi tajanstvene« itd.). Slike 
su nezgodne (»Pijesak... čini mi se da je slamnjača«; 
»kroz moju crvljivu glavu«; »zvukovi ure udarali su« itd.). 
Treba još pričekati. 

A. D— ć. S. »Tko visoko leti...«; bez dubljega sadr¬ 
žaja, stil slab. Nije za tisak. Inače smo učinili po Vašoj 
želji. 

N. H. Z. Primili smo Vaše upozorenje radi onoga dje¬ 
lomičnog plagijata iz Vj. Novaka. Ima toga na žalost u 
svijetu mnogo. Kraj stotine rukopisa, koji nam dolaze, lako 
se dogodi, da se i ovakve stvari prokradu. To je već duh 
vremena našega, da ponos i poštenje hramlju na obje noge, 
i to nerijetko kod ljudi, o kojima ne bismo ni u snu mogli 
posumnjati, pa nije čudo da kod takvoga općeg shvaća¬ 
nja i mladi pisac posegne za tuđim, da uljepša »svoju« 
stvar. Tako eto i u pripovijeci »Ribarenje«. Ovakav po¬ 
stupak će imati za posljedicu, da će radi strože cenzure 
radnje zakašnjavati ili ne će uopće ući; uz krive će kadgod 
i nekrivi stradati. Ovakve će opaske, kao što je Vaša, 
uvijek dobro doći, što Vam ovdje napose priznajemo. 

Vj. M. O. Ni »Majci« ni »Hrvat Zadranin moru« ne 
mogu ući; to još nijesu pjesme ni sadržajem ni obradom. 

B. S. Z. Uz najbolju volju ne možemo upotrijebiti 
Vaših zagonetaka, jer su što pogrešne što neuredno pisane. 
Konjićev skok treba da Vam tkogod pokaže na šahovskoj 
daski. 

H — ć. F. V. Ni »Badnja noć ...« ni »Bitka« nijesu za 
tisak. To su očito pokušaji, pa Vas neka taj neuspjeh ne 
ozlovolji. Stvari već u svojoj zamisli nijesu zgodne za obra¬ 
du, budući da nemaju dubljega sadržaja. Napose bismo Vas 
upozorili, da za početak ne obrađujete motiva, koji su 
suviše daleko od običnoga života, kao što je »Bitka«. 
Budući da tu može tek mašta raditi, držite se realnijih 


stvari, koje ste možda i sami proživjeli. Time nije rečeno, 
da Vi nemate sposobnosti, ako su Vam ovi pokušaji slabo 
uspjeli. Treba još čekati. 

Ml. Hrv. Vaše su zagonetke tako strpane jedna preko 
druge, da ih ovako ne možemo upotrijebiti. Napišite ih još 
jednom uredno i pregledno na jednoj strani. 

»Buntovnik«. Od Vaših pjesama uvrstit ćemo »Ise¬ 
ljenike«, ostale dvije nijesu uspjele. 

L. G. S. U Vašim pjesmama »Na groblju« i »Noć« ima 
tu i tamo po koje zrno, no u cijelosti to još nijesu uspjele 
stvari za tisak. 

B. V. Od Vaših pjesama »Akordi«, »Probudi se vjetre!« 
i »Jutro« mogla bi ući(?) ova potonja uz neke popravke; 
ostalo ne. 

F. C —ć. B. Od Vaših zagonetaka uspio je »Akro- 
stih«, koji ulazi. 

I. V. S. Vaš igrokaz »Bijeda« nipošto nije uspio. Nije 
to tako jednostavno. Treba još čekati. 

Zv. H —ć. »Logogrif« ulazi, čim bude na redu. Pod 
br. 3. trebalo bi razjasniti zadatak; ovako se iz ove kitice 
ne može ništa pravo razabrati. 

J. V. S. Vaših »konj. skokova« ne možemo upotrijebiti; 
pogrešni su. 

I. C—ć. Pročitajte jednom glasno one dvije pjesme 
»Tom.« i »U zoru«, pa ćete vidjeti, da nijesu za tisak 
(naglasak!). 

»Vladica«. Od Vaše tri pjesme ulaze »Jesenji uzdasi« 
i »U jeseni«. 

»Jun«. Budući da imamo toliko rukopisa na ocjenji¬ 
vanju, možemo Vam samo u glavnim crtama reći svoje 
mišljenje. Pjesma »Slava« ne bi bila na odmet, kad biste 
pregradili one stihove, koji imadu ili previše ili premalo 
slogova (18, 19, 16, 17 itd.). Kušajte to popraviti; inače 
je pjesma dobra. »Sjeta« ulazi uz neke sitnije promjene. 
U »Jeseni« nezgodna je poredba u 1. kit. »Večernja mo¬ 
litva« nije uspjela. U pj. »Ivančići« podnijele bi kitice 1. i 
3., ostale imadu slabih mjesta (»leptiri kraj ruže«, »tvoj 
obraz odsiev naš«, »rječita stanca«, »nadime«). U pjesmi 
»Za novim« ima nejasnih mjesta: 6. kit.; kanite se tuđica 
»pompozne«, jer nakazuju jezik. 

Kos. Jamnički. »Jutarnja šetnja« nije loša zamisao, 
samo bi valjalo stvari dati dublje značenje; ovako je to 
tek lagodno ćaskanje, a i obrada je dosta slaba. Time 
nije rečeno, da tu nema sposobnosti. Treba još pričekati^ 
učiti i čitati. Vaš prijedlog saopćili smo otpravništvu, pa 
ste sigurno već dobili i odgovor, 

B. P. B. »A. Mihanoviću i J. Runjaninu« ulazi, ostalo 
ne možemo upotrijebiti. 

V. N. Z, Od Vaših zagonetaka ulazi »Geograf, broj- 
čanica«. 

J. B-ć. R. Od Vaših zagonetaka ulaze: Rebusi (2. * 
3.); Magični kvadrat i PalindromL 

Sp. B-ć. B. Od Vaših pjesama ulazi »Ugasloj orhideji«. 
U ostalom tu ste nam pjesmu već jedamput poslali, pa 
je već i spremljena za štampu. 

»Lički. Od Vaše tri pjesme mogli bismo uvrstiti 
»Adriji«, samo bi valjalo neka mjesta dotjerati, odnosno 
izmijeniti. Nezgodno je u kratkoj pjesmi, kad se ponavljaju 
slični stihovi kao: hrvatska je, — znaje; — znaje — haje; 
— mora — mora; mora — mora(!). Dajte to preinačite, pa 
nam opet pošaljite. 

Ispravak! U 3. br. str. 66. pod naslovom »I. slet nara¬ 
štaja hrvat, sokols. saveza u Zgbu« ima glasiti, da je naj¬ 
bolji uspjeh u skoku u vis postigao Josip Odicki iz 
Virovitice, naime 1.60 m a ne 1.50 m. 

Uredništvo. 

Dosadašnje edicije 

Društva hrvatskih srednješkolskih profesora 


A. Odobrene školske knjige. 


1. Divković: Hrvatska čitanka za 1. razr. sred 
Škola XIII. izdanje, Zagreb 1925. Cijena Din 20.—. 

2. D i v k o v i ć—P asarić: Hrv. čitanka za 
III. razred srednjih škola. X. izdanje. Zagreb 1925 — 
Cijena Din 36.—. 

3. Divković — P asarić: Hrv. članka za IV. r' zr. 
srednjih šknla. VIII. izdan e. Z igreb 1924. Cijena D n 36 — 

4. Petračić — Zagoda: Hrv. čitanka za 
V. i VI. razred srednjih škola. Dio I. Poetika Stili¬ 
stika i Proza. VIII. izdanje. Cijena Din 60.—. 

5. Platonova Obrana Sokratova i Kri- 
t o n s uvodom u grčku filozofiju i komentarom od M. 
Kuzmića. U Zagrebu 1922. — Cijena Din 30.—. 


6. Školski atlas za niže razrede srednjih škola. 
Cijena Din 30.—. 

7. U prodaji: B a 1 e n o v i ć : Opća geografija. — 
Cijena Din 35.—. 

8. U prodaji: R. Strohal: Čitanka iz književnih 
djela starih bugarskih, hrvatskih, srpskih i slovenačkih 
u I. periodu. Zagreb 1921. Cijena Din 10.—. 

9. Boranić: Pravopis hrvatskoga ili srpskoga je¬ 
zika. III. izdanje. Cijena Din 40—. 

10. Dr. Ante Starčević: Selski prorok. Cijena 
Din 15.—. 


B. Pomoćne školske knjige. 


1. Ogrizović: »Hrvatski pripovjedači«. 
III. popravljeno i prošireno izdanje. Priredio dr. Ivan 
E s i h. U Zagrebu 1926. Cijena Din 40.—. 

2. Narodne pjesme junačke. Priredio dr. 
Milan S t r a š e k. Zagreb 1925. Cijena Din 25.—. 

3. Izabrane narodne pjesme II. dio. Ž e n- 
ske narodne pjesme. Priredio dr. N. A n d r i ć. 
U Zagrebu 1912. Cijena Din 20.—. 

4. Povijesna čitanka za niže razrede srednjih 
škola I. dio. Srednji i novi vijek do godine 
1648. II. popunjeno izdanje. Priredio dr. S. S r k u 1 j. 
U Zagrebu 1922. Cijena Din 40.—. 


5. Geografijska čitanka. II. popunjeno izda¬ 
nje. Priredio dr. M. Š e n o a. U Zagrebu 1922. Cijena 
Din 30.—. 

6. O. Andrije Kačića-Miošića Razgo¬ 
vor ugodni naroda slovinskoga. Izdanje pri¬ 
redio i predgovor o životu i radu Kačićevu napisao dr. 
Fe do Nikoli ć. U Zagrebu 1923. Cijena Din 15.—. 

U nakladi: Djela Petra Preradovića. 
I. potpuno i kritično izdanje. Knjiga I. i II. Priredio dr. 
B Vodnik. Zagreb 1918. Cijena Din 80.—. 


C. Nastavni Vjesnik. 


»Nastavni Vjesnik«, list za srednjoškolsku 
nastavu. Izdaje »Društvo hrvatskih srednjoškolskih pro¬ 
fesora« u Zagrebu. Može se još dobiti: Knjiga 14.—21. 
zatim 23., 25. i 30.—34. Cijena pojedinoj knjizi Din 75.—, 


pojedinom svesku Din 10.—. Jubilarni svezak 
(knjiga 30. sv. 9. i 10.) stoji Din 40.—. Članovi društva 
dobivaju »Nastavni Vjesnik« badava, a članarina iznosi 
Din 50_na godinu. 


D. Omladina. 


»Omladina«, list za zabavu i pouku srednjoškol- Pojedini broj Din 5.—. Ovogodišnja »Omladina« (god. 
ske mladeži. Mogu se dobiti godišta 4.—9. po Din 40.—. XI. stoji na godinu Din 40.—. Pojedini broj Dinara 5.— 

E. Izdanja Omladine. 

1. Vujec Grga: Petrica Kerempuh, ilustr 2. Josip Milaković: Lijan Gabor. Cijena 

U Zagrebu 1921. Cijena Din 10__ Din 15.—. 

3. Dubrovački dvor, ilustr. Priredio dr. B. 

Cvjetković. U Zagrebu 1922. Cijena Din 15.—. 


Od svih cijena imadu knjižare 25% popusta. 

Narudžbe se šalju samo na Društvo Hrv. srednješkolskih profesora 

Zagreb 6, pošt. pretinac 47. 




